text:
“Ne ti-me-as Ma-ri—a, ne ti-me-as …” “Fermiti, Marc! – al dîs Pieri, l’organist, tirant sù lis mans de tastiere – no tu âs di cicicâ come un rusignûl. Tu, tal chel toc achì, tu sês l’agnul Gabriel che al confuarte la Madone dopo il spac dal so prin salût ‘Ave’. Duncje no smorfeôs, ma sigûr! “Va ben, Pieri, ma e je la prime volte che lu cjanti!” “Cemût? E tai agns passâts no tu âs mai cjantât il Missus?” “No. Al è un an che la mê famee e je tornade di Milan, là che o jerin emigrants. Mê mari mi veve fevelât di cheste tradizion, ma là no si faseve.” “Nancje jo no lu ai mai cjantât – e dîs Bete che e à di fâ la part de Madone – mê mari mi mandave pôc a messe e mai al Missus.” “A puest, o sin! – al sclope Pieri – O vevi domandât al mestri de corâl doi zovins brâfs… e cumò mi cjati a pît. A une setemane de novene di Nadâl!” “Ma, mestri Pieri, o vin studiât noaltris doi – i rispuint Bete – e o savìn la musiche!” “Bon, alore fasimi sintî il to toc, Bete.” E jê, cun vôs fine “Quomodo fiet istud, quoniam virum non cognosco.” “Brave, tu âs une biele vôs, cîr dome di jessi plui salde. La Madone e jere umile ma no sotane. Fantats, se o fasìn provis ogni sere o rivìn a fâlu ben, chest Missus. Marc, la part dal agnul e je penze e tu âs di studiâ; Bete la tô part de Madone e je curte ma e varà di jessi perfete. Il storic lu cjante il plevan cul popul, e cun lui o sin a cjaval! Vonde par vuê. Cumò o lin a bevi un tai, che o ai sêt.”
◆ “Doi tais di blanc e une gasose – al ordene Pieri te ostarie dai Gardelins – mai capitât di cjatâ zovins che no cognossin il Missus. Prime di Nadâl in ogni paîs furlan si cjante, massime chel dal Cjandot, e a sun di dai, al è te orele di ducj.” “Ma parcè no si cjantial fûr dal Friûl, mestri Pieri?” i domande Marc. “Si cjante là che e jere la grande diocesi di Aquilee e di nissune altre bande. E je une robe nestre e dome nestre, che o sin fîs di Aquilee.” “Ma parcè dome achì? E no lu fâs nancje il pape a Rome. Sino o no, catolics romans?” e zonte Bete. “Intant ti dîs che la nestre Glesie di Aquilee e veve une sô liturgjie, clamade patriarchine, diferente di chê di Rome. Dopo… no sai dîti di plui. Bon, si viodìn doman simpri aes sîs sot sere. Mandi.”
◆ “Ecce Ancilla Domini, fiat mihi secundum verbum tuum.” “Juste, Bete. Mancje pôc e o sin a plomp. Tu, Marc, sta atent che et ecce Elisabet no someedi e tecje lisabe che lis tecjis no àn nuie a ce fâ. A part i scherçs, no sin mâl. Lin cumò daurman a bagnâ il bec se no mi ven la pivide.”
◆ Sentât tal taulin de ostarie, dopo di un prime glotude, l’organist al tache a fevelâ ai doi zovins soliscj: “Nossere, la domande di Bete mi è jentrade tal cjâf tant che un carûl: parcè il Missus si cjantial dome il Friûl? E jo, cun dut il gno studi, no ai savût rispuindii. Rivât cjase, o ai tacât a sgarfâ ta ducj i miei libris. La robe no mi dave recuie.” “E aial cjatade la rispueste, mestri Pieri?” I domande Bete. “Sì, e o ai scuviert ancje di plui, che no savevi e che ancje mi plâs.” “Che nus conti, alore.” Al interven Marc ingolosît.
◆ “Alore – al tache Pieri dopo di une altre buine glotude – o ai scuviert doi bogns cantins. Il prin al è che la Glesie di Aquilee, tor dal cuart secul, cundut che no ves ancjemò podê materiâl, e gjoldeve di une considerazion grandone dal pont di viste spirituâl. E veve chest rivuart par vie che veve vût vescui une vore stimâts. Us feveli di Sant Valerian, par esempli. La sô innomine e jere tant alte di permetisi di organizâ e jessi a cjâf dal Concili a Aquilee tal 381, dulà che al convocà ancje un Pari de Glesie de grandece di Sant Ambrôs di Milan. Rome e jere in decjadence. La capitâl dal imperi e jere Milan, ma Aquilee il centri de culture e de teologjie. Achì al jere il preseât scritôr Rufin di Concuardie. Ancje il grant S. Jaroni che al à tradusude la Biblie par latin, al à vivût par un toc a Aquilee. S. Jaroni nus fâs capî cemût che a jerin chenti sù scrivint tune letare: ‘A Aquilee a cjantin come agnui impen che a Rome a vuachin come cjans’. E dopo, o vin il grant vescul S. Cromazi, clamât il Pape di Aquilee, il plui innomenât!” “Po ben – al interomp Marc – o vin capît che Aquilee e jere stimade e che e jere un lusôr in chei timps, ma il Missus?” “Cumò o rivi a chel altri cantin – al va dilunc l’organist dopo ve clamât un altri tai – In chei timps, a Aquilee, si à scombatût cuintri des eresiis, marcant la nature divine e umane di Crist e la resurezion des personis te lôr globalitât. La nestre Mari Glesie à fintremai une sô formule dal Credo. Se in chel di Rome si dîs La resurezion de cjar, tal Credo di Aquilee si marche La resurezion di CHESTE cjar. Propit Rufin, tal so biel coment dal nestri Credo, al fevele de tradizion aquileiese di marcâ a fuart la incjarnazion dal Signôr, la sô resurezion in relazion ae resurezion de nestre cjar. Al devente alore impuartant meti in evidence la incjarnazion di Jesù. Il toc dal vanzeli di Luche che al conte cheste incjarnazion di Diu che si fâs om al è propit chest che al tache cun Missus est. Cun di plui, te nestre antighe Glesie e jere usance di fâ rapresentazions dal vanzeli sul stamp dal teatri. Il Missus e je la uniche che si fâs ancjemò, e je nestre e se tignìn cont” “Cun cheste spiegazion, mestri Pieri – e dîs Bete – o cjantarìn il Missus no dome parcè che al biel ma ancje parcè che o savìn ce sens che al à par ducj nô furlans! Graciis. Ma cumò o voi cjase, se no mê mari dopo dal Missus mi da il Tantum Ergo!” ❚
LA STORIE – Missus, il cjant simbul de grandece de Glesie di chentiDiego Navarria
“Ne ti-me-as Ma-ri—a, ne ti-me-as …” “Fermiti, Marc! – al dîs Pieri, l’organist, tirant sù lis mans de tastiere – no tu âs di cicicâ come un rusignûl. Tu, tal chel toc achì, tu sês l’agnul Gabriel che al confuarte la Madone dopo il spac dal so prin salût ‘Ave’. Duncje no smorfeôs, ma sigûr! “Va ben, Pieri, ma e je la prime volte che lu cjanti!” “Cemût? E tai agns passâts no tu âs mai cjantât il Missus?” “No. Al è un an che la mê famee e je tornade di Milan, là che o jerin emigrants. Mê mari mi veve fevelât di cheste tradizion, ma là no si faseve.” “Nancje jo no lu ai mai cjantât – e dîs Bete che e à di fâ la part de Madone – mê mari mi mandave pôc a messe e mai al Missus.” “A puest, o sin! – al sclope Pieri – O vevi domandât al mestri de corâl doi zovins brâfs… e cumò mi cjati a pît. A une setemane de novene di Nadâl!” “Ma, mestri Pieri, o vin studiât noaltris doi – i rispuint Bete – e o savìn la musiche!” “Bon, alore fasimi sintî il to toc, Bete.” E jê, cun vôs fine “Quomodo fiet istud, quoniam virum non cognosco.” “Brave, tu âs une biele vôs, cîr dome di jessi plui salde. La Madone e jere umile ma no sotane. Fantats, se o fasìn provis ogni sere o rivìn a fâlu ben, chest Missus. Marc, la part dal agnul e je penze e tu âs di studiâ; Bete la tô part de Madone e je curte ma e varà di jessi perfete. Il storic lu cjante il plevan cul popul, e cun lui o sin a cjaval! Vonde par vuê. Cumò o lin a bevi un tai, che o ai sêt.”


c: text/html

text:
Un Friûl, o almancul doi_ Il Friûl al è stât par un grum di timp une tiere di grande emigrazion e chel di jessi «libars di scugnî lâ» al è stât il destin di tancj di lôr. Cun di fat, no je famee furlane, ancjemò in dì di vuê, che no vedi parincj che a son a stâ inaltrò e al sucêt avonde dispès, se si va ator, di cjatâ personis di divignince furlane, emigrâts in timps plui o mancul resints o ben fîs o dissendents di emigrants. Si pues dî che dongje dal Friûl che al è in Friûl al esist (almancul…) un altri Friûl, che si cjate sparniçât pal mont. Dongje di sù par jù un milion di lôr che a son a stâ in Friûl e a son uns 4 milions di personis di divignince furlane che a vivin fûr de Patrie.
Une strategjie in sîs peraulis_ Disvilupâ e rinfuartî lis relazions jenfri il Friûl in Friûl e il Friûl pal mont al è ben e al conven, sedi pal Friûl in Patrie che pai furlans pal mont. Ma par fâlu e covente une strategjie articolade, che la sô struture e pues vignî strucade cun sîs peraulis: cognossince, ricognossiment, ricognossince, identitât, rêt, avignî. In cheste suaze e je centrâl la funzion de comunicazion par meti dongje informazions e documentazion, par tignî dongje personis e teritoris. La cognossince ancjemò limitade di ce che e je stade la emigrazion furlane, di cuale che e je la situazion dai furlans pal mont e dai lôr dissendents, di ce che e je la gnove emigrazion, di ce che al è il Friûl e di ce che al è il Friûl in dì di vuê e je l’ostacul principâl pe incressite des relazions daûr di une strategjie e intune prospetive che a son fondadis, condividudis e zovevulis.
Cognossince par lâ oltri dai stereotips e dai prejudizis_ Cussì al sucêt che chestis busis di cognossince a vegnin jempladis di stereotips e retoriche. Un esempli al è chel dal mît dal emigrant «cu la valîs di carton», che al à par sigûr une valence positive stant che si lee a un element concret e al devente il simbul de puaretât di partence, de voie di lavorâ, dal snait di cui che al partìs «ae concuiste dal mont». In chest câs, però, al è il pericul di dâi ancje une conotazion negative, se si fâs un confront cu «la valîs eletroniche» dai gnûfs emigrants di cumò, si marche in chest câs la professionalitât specifiche di «businessmen» e inteletuâi dal dì di vuê e si dismentee il savê fâ, il mistîr, di muradôrs, operaris, contadins, fornasîrs, mosaiciscj o pichepieris des gjenerazions passadis. Al è ancje un altri pont. Pal plui cui che al è pal mont i ten ancjemò di plui al Friûl di cui che al vîf chenti, ma al riscje di no cjatâsi tal Friûl di vuê, che al è diviers di chel, considerât chel «vêr», che al à vût lassât agnorums prin o che i àn contât i siei gjenitôrs o i siei vons. La «delusion dai emigrants» e ven fûr ancje dal ategjament frêt e distacât pandût di tancj furlans dal Friûl viers di chei che a tornin (o che a rivin), plens di voie di Friûl e di furlan.
Ni sintimentaliscj, ni massepassûts_ Di une bande, chei a a vegnin calcolâts dome tant che biâts sintimentaliscj, cence ricuardâ che a son une «risorse» no par vie che magari a vuelin comprâ dut ce che al sa di furlan, ma ben pe lôr esperience di personis che a vivin tal mont e a cognossin il mont. Di in chê altre, pai furlans pal mont la plui part di chei che a son in Friûl a saressin dome massepassûts, cence cussience, «nancje plui furlans».
De cognossince al ricognossiment: identitât in rêt pal avignî_ Cognossi e duncje cognossisi a deventin la fonde par ricognossisi tant che parts diviersis di une comunitât unitarie e pe ricognossince dal contribût che cui che al è lât pal mont al à vût dât al disvilup economic e sociâl dal Friûl in Friûl. Cognossince e relazions a fasin cressi une identitât fuarte e dinamiche, che e je fonde di altris relazions daûr di une logjiche plurâl, di rêt, e duncje inte prospetive di un avignî dulà che il Friûl, cun cussience, al è une part dal mont e si cjate pal mont a cjase sô.
Marco Stolfo
ATUALITÂT – Cognossi par sdrumâ prejudizis e fâ sù un Friûl «mondiâl»Marco Stolfo
Un Friûl, o almancul doi_ Il Friûl al è stât par un grum di timp une tiere di grande emigrazion e chel di jessi «libars di scugnî lâ» al è stât il destin di tancj di lôr. Cun di fat, no je famee furlane, ancjemò in dì di vuê, che no vedi parincj che a son a stâ inaltrò e al sucêt avonde dispès, se si va ator, di cjatâ personis di divignince furlane, emigrâts in timps plui o mancul resints o ben fîs o dissendents di emigrants. Si pues dî che dongje dal Friûl che al è in Friûl al esist (almancul…) un altri Friûl, che si cjate sparniçât pal mont. Dongje di sù par jù un milion di lôr che a son a stâ in Friûl e a son uns 4 milions di personis di divignince furlane che a vivin fûr de Patrie.

robotstxt: allowed

filter: keep


text:
Explorer Lieux
Choisir un Lieu
Bacoli, Italie: Campi flegrei (Campi elisi)Bacoli, Italie: Cento camerelleBacoli, Italie: Piscina mirabileBacoli, Italie: Tomba di AgrippinaBad Reichenhall, AllemagneBaïes, ItalieBaïes, Italie: Stufe di NeroneBaïes, Italie: Tempio di DianaBaïes, Italie: Tempio di VenereBerchtesgaden, AllemagneBerne, SuisseBologne, ItalieBologne, Italie: Accademia FilarmonicaBologne, Italie: Basilica di S.DomenicoBologne, Italie: Basilica di S.PetronioBologne, Italie: Chiesa di S.Giovanni in MonteBologne, Italie: Chiesa parr. della Croce del Biacco (S.Giacomo Maggiore)Bologne, Italie: Convento del Corpus DominiBologne, Italie: Istituto delle ScienzeBologne, Italie: Nobil Locanda detta del PellegrinoBologne, Italie: Villa Pallavicini alla Croce del BiaccoBozen, ItalieBozen, Italie: Convento dei DomenicaniBozzolo, ItalieBrescia, ItalieBrixen, Italie
Comme le dit Mozart. Version 1.0, publiée par HRI Online, 2011. ISBN 9780955787676.


text:
#13 – E jere une volte “La magjie dai colôrs si platave… No. E discoreve… No. No. E mostrave…” Al smolà il tast e si dreçà viers il barcon. Al cjalà il so cente sflorît. Nissune idee par tacâ e il timp al coreve. Al stave daûr dal svolitâ dai colibrîs cuant che al olmà la sô vicine Stella che [...]
Tag: Vecjo Claes
#19 – Muse a spas Jo no pues ricuardâ chê conte che o jeri daûr di lei. Nancje il gjenar. Nome che e partignive a un libri che o cjatai smenteât te stanzie. I rumôrs dal cors, in complicitât cun chei de schene che e bruntulave pal tant timp passât leint intune brute posizion intal jet, a mi deciderin a [...]


text:
Declarazion universâl dai dirits dal om
La Declarazion universâl dai dirits dal om al è un document firmât a Parîs in France ai 10 di Dicembar 1948 e promovude dal ONU, che sburtà par fâle ricognossile e aplicâle in ducj i paîs dal mont.
Storie e disvilups[cambie | modifiche il codiç]
Vignude fûr daspò dai crimins e des atrocitâts avignudis inte Seconde Vuere Mondiâl, la Declarazion e fâs part dai documents fondamentâi pal ONU, insieme cul Statût inmaneât tal 1945. Di fat, al è un codiç etic di grandone impuartance, parcè che al è il prin document inte storie dal om che al specifiche i dirits di ogni persone, cence distinzions di paîs o di religjon. Al è duncje il pont finâl di secui di discussion filosofichis su etiche e dirits, al cuâl a 'nd àn cjapât peraule personaçs filosofs come John Locke, Jean-Jacques Rousseau, Voltaire, Immanuel Kant, e lât indevant fin ae etât contemporanie; une grande influence e ven ancje de Declarazion dai dirits dal om e dal citadin, inmaneade tal 1789 dilunc la Rivoluzion francese e i cui elements principâi a son stâts includûts in cheste cjarte. Altre ispirazion e je vignude dai Cutuardis ponts di Wooodrow Wilson (1918) e i cuatri pilastris des libertâts enunciâts inte Cjarte Atlantiche di Franklin D. Roosevelt e Winston Churchill intal 1941. Daspò di cheste Declarazion a son rivâts il Pat internazionâl sui dirits economics, sociâi e culturâi e il Pat internazionâl sui dirits civîi e politics, prontâts de Comission pai dirits dal om e adotâts dal ONU ai 16 di Dicembar 1966. La Declarazion e je la base di un grum des concuistis civîls inte seconde metât dal XX secul, e la base ideâl de Cjarte dai dirits fondamentâi de Union Europeane che e je il fondament de Costituzion Europeane.
Struture de declarazion[cambie | modifiche il codiç]
La declarazion e je componude di un preambul e trente articui che a afermin i dirits individuai, civîi, politics, economics, sociâi e culturâi di ogni om. La declarazion a pues jessi dividude par argoments: il preambul al elenche lis causis storichis e sociâls che a àn puartât ae necessitât di vê di un document di chest gjenar; i articui 1 e 2 a stabilissin i concets di base di libertât e avualiance (tornâts a cjapâ di chei tirâts fûr inte Rivoluzion francese); i articui dal 3 fintremai al 11 a stabilissin i dirits individuâi; i articui 12-17 a stabilissin i dirits di un om tai confronts de comunitât; i articui 18-21 a esprimin chês che di solit a son clamadis "libertâts costituzionâls", ven a stâi libertâts di pensîr, opinion, fede e cussience, peraule, associazion pacifiche. I articui 22-27 a presentin i dirits economics, sociâi e culturâi; par finî, i articui 28-30 a stabilissin lis modalitâts gjenerâls di ûs di chescj dirits e dulà che no si pues aplicâju.


text:
Pieris coloradis che a zuin cu la aghe, animâi di fantasie tiessûts cun ramaçs e fîi di jerbe, gjeometriis di stecs che si incrosin disegnant figuris astratis. E je art in nature chê che lis “Feminis dal bosc” a presentin a For Disore e a Aplis dilunc dal flum Degan, spostantsi dal percors de vecje ferovie, simpri in comun di Davâr, dulà che a lavorin, cun periodicitât, dal 2003. Lis creazions di chestis artistis si puedin viodi ancje a Ruvigne, in val Pesarine, a Colorêt di Sofumberc… Par vê une idee dai tancj lûcs dulà che a àn lassât i lôr segns, baste dâ un cuc al sît: www.donnedelbosco.it
Al è nassût di une idee di Maria Luigia Valtingojer, artiste, insegnante e scritore furlane muarte l’an passât, il progjet di feminis, furlanis o leadis al Friûl, che a lavorin tal viert, cirint une integrazion cu la nature, vierzint il cûr ae relazion cun cheste e a un leam plui profont cul se. Midiant de art, zûc e sium insiemit, a cirin di tornâ a cjatâ i leams pierdûts cu la mari tiere. Si lassin striâ dal paisaç, che al instrade la lôr creativitât. Cence sfuarçaduris. La nature ur fevele, lôr a scoltin e i lavorin parsore. A doprin materiâi, pe plui part, naturâi, dispès cjatâts sul puest. A rispietin l’ambient e a àn a ments la storie e lis tradizions culturâls dal lûc, flabis e leiendis, cuntun voli atent ae vite de int, ai imprescj dal so lavôr, a chel che al reste di alc che no si dopre plui, ma che al à une bielece antighe. Al è ancje par mieç dal studi de mitologjie e de simbologjie arcaiche, dal sium, dai propis percors interiôrs, che e ven esprimude la «aspirazion a cjatâ chê pierdude unitât tra om e nature che la civiltât e à distrut, ma che e je restade tant che nostalgjie de nestre psiche», a sclarissin sul sît.
Lis voris che a nassin a son destinadis a disfâsi cul timp. Lidrîs, fueis, stran, jerbis a tornin ae tiere intune sorte di ecuilibri cosmic: un mût par sotliniâ la sumission al cicli eterni des stagjons e de nature.
«Jo o soi leade al concet di voli – e conte Vera Paoletti, artiste nassude a Udin, dulà che e vîf –, che o ai doprât dispès dal 2003 indevant, cun cualchi variazion. Al è peât ae idee di nassite, di lûs e dal viodi, intun zûc di reciprocitât, alc che nus cjale, che al pues jessi il divin, l’infinît, il spirituâl».
Ispirâsi a un lûc, cjalâ la nature, sintisi part di un intervent creatîf cun jê. Al è il percors comun di chestis feminis, che a àn daûr une esperience professionâl leade ae art. Un grup viert al apuart di altris artistis, tant che al è za sucedût in passât, e unic tal so gjenar in regjon. Chei che a lavorin te nature no mancjin, ma la continuitât de esperience creative des “Feminis dal bosc” no à il so pâr in tiere furlane. Une tiere che e je «poç di ispirazion» – in gracie di un patrimoni siôr di tradizions, mîts e contis e di un paisaç une vore svariât – par une creativitât dute al feminîl.
BIO_SU LIS OLMIS DE “LAND ART”. Il grup si è dât dongje spontaniementri tal istât dal 2003, colegantsi al moviment “Art te nature”, che, daspò lis esperiencis de “Land art” tai Stâts Unîts tra i agns Sessante e Setante, si è svilupât a partî dai agns Otante te Europe dal nord. Lis “Feminis dal bosc” a son Luisa Cimenti, Franca Morandi, Maria Grazia Paderi, Sandra Palazzi, Vera Paoletti (te foto parsore), Laura Piovesan, Carol Wears. A lavorin te nature cu la nature, cence imponi la lôr personalitât sul ambient, ma, impen, lassantsi ispirâ des sôs risorsis e vuidâ dai siei ritmis. Lis ultimis instalazions a son stadis fatis te suaze di “Drin!” a Puart.
Erika Adami
_________________________________
CE FÂ
Ultins apontaments al Centri di art contemporanie di Vile Manin, prime de “rivoluzion” dal comissari Enzo Cainero. Sabide ai 11 di Otubar, aes 6 sore sere, scree di “Suite from the museum of guilt”, instalazion sonore in forme di suite di Teho Teardo, che e met adun i fascj passâts de residence cu lis musichis celebrativis dal Sietcent (si podarà viodi fin ai 14 di Dicembar dal martars ae domenie des 10 di matine aes 6 sore sere). E, aes 7, si podaran scoltâ i viers lets di Chiara Guidi de Socìetas Raffaello Sanzio e metûts in musiche dal musicist e compositôr furlan, gjavâts di tescj di Claudia Castellucci. Un lavôr ator di une idee di vôs doprade tant che cure. La jentrade e je libare. Informazions al numar 0432/821237.
Thomas Marcuzzi, Francesca Ragusa, Michele Panzino e Debora Vrizzi a esponin ae galarie La Loggia di Udin fin ai 22 di Otubar te suaze di “INconsuetUDINE. Art par public cence dissipline”, rassegne par cure de associazion culturâl Etrarte (vierte ogni dì des 5 e mieze aes 7 e mieze sot sere e la domenie des 11 di matine aes 6 sore sere). Informazions al numar 328.4673825.
CULTURE. [ART-Â] Art che e nas de nature e e torne ae nature............
Pieris coloradis che a zuin cu la aghe, animâi di fantasie tiessûts cun ramaçs e fîi di jerbe, gjeometriis di stecs che si incrosin disegnant figuris astratis. E je art in nature chê che lis “Feminis dal bosc” a presentin a For Disore e a Aplis dilunc dal flum Degan, spostantsi dal percors de vecje ferovie, simpri in comun di Davâr, dulà che a lavorin, cun periodicitât, dal 2003. Lis creazions di chestis artistis si puedin viodi ancje a Ruvigne, in val Pesarine, a Colorêt di Sofumberc… Par vê une idee dai tancj lûcs dulà che a àn lassât i lôr segns, baste dâ un cuc al sît: www.donnedelbosco.it


text:
Udin e conte al è il prin progjet multimediâl par furlan di une aministrazion publiche: nol è dome un notiziari pe television, ma al fâs part di un progjet plui grant che ‘nt cjape dentri ancje un pe radio e il periodic bilengâl Ud.info.
Il progjet al nas de idee di Walter Tomada, l’assegnât ae stampe dal Comun, e al è finanziâts cui fonts de L. 482/99 pe tutele des minorancis linguistichis e storichis. Il program al è scomençât tal 2005 cun pontadis di 5 minûts. “O vin sielt di pueste di fâ pontadis curtis, propit par che il risultât al sei svelt e moderni” al dîs Walter Tomada “par chest si è decidût di dâ a Giorgio Cantoni la regjie. Udin e conte al è un lavôr di scuadre: jo mi ocupi di redazion dai tescj, Giorgio de part tecniche e Lisa Zancaner e je la seconde vôs”. Dal 2006 la durade des pontadis, sedi radio che tv, e je cressude fin a 10 minûts. Ogni setemane la trasmission e inzorne su lis iniziativis che a integnin il Comun di Udin, su dut ce che al rivuarde la lenghe e la culture furlanis, e su lis manifestazions di chenti. La redazion e promôf ancje lis gnovis che no jessin in chei altris gjornâi. Udin e conte si lu pues viodi su Telefriuli in cuatri dîs difarents: la sabide aes 19.30 e, in repliche, la domenie vie pe Istât aes 23.00, vie pal Invier invezit dopo de partide di balon, po dopo il lunis e il martars aes 21.00. Cun di plui si lu pues scoltâ su Radio Onde Furlane (la sabide aes 12.30 e il lunis aes 21.50) e su Radio Spazio 103 (la sabide aes 12.30, il lunis aes 10.50 e il miercus aes 18.20).
«Udin e conte»: gnovis in marilenghe dal Comun di UdinFederica Angeli
Udin e conte al è il prin progjet multimediâl par furlan di une aministrazion publiche: nol è dome un notiziari pe television, ma al fâs part di un progjet plui grant che ‘nt cjape dentri ancje un pe radio e il periodic bilengâl Ud.info.


text:
Un lavôr impuartant e biel, bon di dâi sioretât al ingrès de glesie. Cheste e jere stade la domande dal Vescul di Bamberg che, vignint a celebrâ la dedicazion parochiâl, si jere racomandât che la comunitât di Bambergout si sfuarçàs di cjatâ il simbul plui perfet par rapresentâ la potence di Diu su la sente dal mont. I sorestants si jerin preocupâts di contentâ dal moment chel Vescul potent e lontan. Baldrì, marcjadant di pelicis, al veve sugjerît di rapresentâ une Madone biele tant che une dame todescje, une principesse sussiegade e braurose, involuçade intun mantel di armelin. Snider invezit, che al impuartave aur e arint dai teritoris de Sclavanie, al disè che no leve ben une pelice, ma une corone di aur tampiestade di pieris preziosis lusintis tant che il soreli, e une golaine di arint sflandorose come la lune. Il nodâr Ors invezit, om di leç e di dirit, al disè che al sarès parût bon che la int, cjalant la imagjin de lunete, e tignìs simpri presint che la fede e cjate la sô fonde su la leç, e che duncje Marie e veve di jessi rapresentade tant che une Virgo sapiens. Biel, duncje, al sarès stât che il pitôr i ves metût in man un libri, e biel grant.
Il dibatit si slargjave e plui di cualchidun lu stiçave a bon pro dal so partît. Lis ideis a jerin tantis. E cun di plui si metevin ancje lis feminis dai sorestants, che par vanitât a pretindevin di jessi dopradis tant che model par ispirâ l’artist: ma ducj a pensavin, ancje cence vê il coraç di pandi il lôr pinsîr, che Melanie, la femine dal speziâr, cun dutis chês liris di gras e lis frapis inte panzone no varès parût bon a rapresentâ la Mari dal Signôr. E cussì nancje Viole, la fie dal Gastalt, con chei voi spirtâts che e veve, e un nason grant tant che un râf tal mieç de muse.
La dì de cerimonie si svicinave simpri di plui e la nêf e tacave un pôc ae volte a disfâsi, chê nêf blancje e glaçade che come ogni an e veve ben sepulît il paîs, striçant jenfri lis sôs mans fredis dut intor il bosc dal Vescul, come ancje lis minieris e lis malghis e i pascui e lis spicis des monts. Bambergout al jere in ferment. Inte taverne de Acuile nere si batevin sui bancs di len lis scomessis su cui che al varès vinçût. Il judiç o il miedi? Ce varessino viodût su chê lunete parsore de puarte de glesie: une Madone imperante, une severe, une che e contemple la glorie di Diu? Bortul, il pitôr, al jere disperât. Ogni volte che al preparave un stampon come che lu sugjerive cualchidun dai sorestants dal paîs, i vignivin i sgrisui: i sogjets a jerin orents, un plui brut di chel altri, e par tant che lui al metès dute la anime inte sô art, il risultât al jere simpri disgustôs. E lui nol varès mai plui volût che la sô man e fos ricuardade intai secui come chê di un disgraciât che al veve ruvinade la jentrade de glesie parochiâl! Almancul si consolave cu la sô Ghite, che e veve di pôc metût al mont il lôr picinin. Nassût cul respîr profumât de Vierte, sveât e pulît tant che un pipin, al veve une biele vôs par clamâ cuant che la fam lu tignive dismot ancje intal cûr de gnot. Ma la Ghite a dâi di tete al frutut e jere masse biele. E cussì, une sere Bortul le à piturade, sghiribiçant cul so lapis ros suntun sbrendul di cjarte chê sene miracolose: une mari che e nudrìs il so picinin.
La pôre dal paîs cuant che al rivà l’emissari dal Vescul, che al veve il compit di decidi cuâl sogjet doprâ pe lunete! Bortul al fo convocât cu la cartele des provis e cussì, vergognôs, al cjapà sù dut e lu puartà devant di chel sioron vignût di Bamberg a pueste par decidi. Dopo vê cjalât cjarte par cjarte, ae fin i siei voi si iluminarin: «Velu chi – al disè – il simbul perfet de Vergjine Marie: une mari, zovine e biele, che e da di tete a Jesù». A Bortul i vignì un colp! Cu la confusion nol vevial lassât dentri de cartele ancje il cuadri di Ghite cul frut?! ❚ (a.f.)
I COLÔRS E LIS FORMIS DE STORIE: UN VIAÇ INTE ART DAL FRIÛL. Bortul e Ghite............
Un lavôr impuartant e biel, bon di dâi sioretât al ingrès de glesie. Cheste e jere stade la domande dal Vescul di Bamberg che, vignint a celebrâ la dedicazion parochiâl, si jere racomandât che la comunitât di Bambergout si sfuarçàs di cjatâ il simbul plui perfet par rapresentâ la potence di Diu su la sente dal mont. I sorestants si jerin preocupâts di contentâ dal moment chel Vescul potent e lontan. Baldrì, marcjadant di pelicis, al veve sugjerît di rapresentâ une Madone biele tant che une dame todescje, une principesse sussiegade e braurose, involuçade intun mantel di armelin. Snider invezit, che al impuartave aur e arint dai teritoris de Sclavanie, al disè che no leve ben une pelice, ma une corone di aur tampiestade di pieris preziosis lusintis tant che il soreli, e une golaine di arint sflandorose come la lune. Il nodâr Ors invezit, om di leç e di dirit, al disè che al sarès parût bon che la int, cjalant la imagjin de lunete, e tignìs simpri presint che la fede e cjate la sô fonde su la leç, e che duncje Marie e veve di jessi rapresentade tant che une Virgo sapiens. Biel, duncje, al sarès stât che il pitôr i ves metût in man un libri, e biel grant.


text:
«Dulà vâstu, viandant?»
O soi vignût di chestis bandis a cirî la tombe di un pitôr.
«E cui saressial?»
Si clame Luciano e al à zirât dut il mont prime di tornâ in Patrie. Sâstu dulà che al è sapulît?
«Ven che ti fâs viodi…»
O stentavi a crodi che la tombe e fos chê. Une normâl crôs di len e un pâr di vâs di jerbis secjis… cualchi biliet bagnât di ploie… un garoful ros pustiç…
Mi spietavi une sglavinade di rosis par une persone cussì cognossude e amade.
Di fat, zirant in citât, tu cjatis la sô presince in variis lûcs, soredut ostariis. Oltri a cetantis sôs pituris fatis su carton a son di cualchi bande parfin des raris telis.
E je ancje une radio locâl che e à un so cuadri: Pucefadias for President al è scrit parsore, a ûs une didascalie par un pipinut disegnât su la tele… un bohémien, un “loser” come il so creatôr. Come tancj artiscj che e àn fat une vite grame. I vêrs artiscj, chei che no lechin il cûl al sisteme!
E dopo, lu savìn, il nestri al è ancjemò presint inte eterne rêt cuntune sglavinade di filmâts.
Ancje chê altre sere mi è capitât di rilevâ la sô indirete presince. O ai incrosât un zovin cuntune maiute blancje a manie curte su la cuâl al jere serigrafât UN TAI DI NERI, cuntun slambri a ûs un cuadri di Fontana. La maiute e jere une des tantis ideis di Luciano.
O sintivi une afinitât cun chel zovin e o podevi fermâlu par domandâi se al veve cognossût di persone il pitôr ma lu vevi pierdût tal mieç de sdrume de int che e passonave in citât par un dai solits “miercus universitaris” fats di alcul e di droghe.
Però o ai cognossût une pitore che e zirave des voltis cul nestri artist e mi à mostrât dai cûrs di carton che lui i veve regalât. Mi à dit che la stesse sere che e veve di viodilu par regalâi une gjachete e veve savût che lui al jere mancjât.
E jo o pues riferî juste un fat che mi contà diretementri lui, tancj agns indaûr, une sclese tai siei ricuarts di une vite aventurose che lu puartà ator pal mont, ancje cul Magic Bus, parfin tal lontan Nepal…
Une dì si cjatave a New York vint finît i siei mieçs di sussistence e nol saveve ce fâ. Al jentrà intune cabine telefoniche e al cirì inte vuide la vie dulà che al jere il Fogolâr Furlan. Al rivà a destinazion e al cjatà dai oms che a zuiavin di cjartis. Ur contà la sô storie e chei no lu lassarin impastanât, lu judarin e cussì al podè ricreâsi. I vevin furnît juste un pôc di “benzine” par tornâ a partî. Par dulà? Cui lu sa?
Sta di fat che dopo agns al è tornât tal so amât Friûl e li al à vût chel grant sclop di creativitât.
O ai rifletût.
Sì, l’om al à lassât tant ma nol pues plui tornâ indaûr. Il passât al è passât. L’om al è lât. No podarìn plui fâ un discors cun lui. Al è brut constatâ chest fat. Però, des voltis, cuant che o torni a capitâ ta cheste citât – simpri plui di râr – e o cjamini par vie Glemone… ve che a retis dal Cafè Caucigh mi spieti di viodilu li, sintât su la bancje…
E je une ilusion che e dure un istant.
Cualchidun al pensarà che une tombe disfurnide e je come il so umil ospit e che la essence dal artist di cjate tes oparis che al à lassât e che a fevelin ancjemò par lui.
Ma distès jo us invidi a dâi un salût intal cimitieri di Sant Vît a Udin e a puartâi une rose… un cualsisei lili di cjamp, un vâs di violis, viodêt voaltris…
Pucefadias for President
«Dulà vâstu, viandant?»


text:
O lei sul gjornâl “Il fantasma del conte di Porcia nel castello di Spittal”. Al pâr che il cont, sapulît tal lontan 1765 disot de gleseute dal cjiscjel di Spittal, al sedi stât tirât in bande, par la ricostruzion de glesie, intun magazin dongje, imbusât dentri di un scjatolon di carton, cun altris cutuardis personis (!). Dopo de malegracie, il [...]
Tag: Annamaria Gon
Gnot. Parsore di me si siere il mâr, cun sabladis di lusints lusôrs di rivoc che a tegnin daûr a scurôrs di abìs fers e, di colp, il terôr crudêl, l’afan, la lote, il dolôr, a son parâts di une altre bande de aghe nere e salmastre che e jentre dentri di me e i miei voi dulints si sierin, [...]


text:
Vivi a Gurize
GoUnicardGo
La GoUnicardGo e nas cu la idee di meti adun la domande e la ufierte dai students che a vivin e che a studiin a Gurize cu la propueste comerciâl, artesanâl e di servizi presinte tal nestri teritori comunâl.
I students e il personâl docent des Universitâts di Triest e di Udin cun sede a Gurize a puedin, cun cheste tessare, otignî sconts e trataments personalizâts in plui che gjoldi di ufiertis specifichis inviadis di pueste par cheste iniziative.
GoUnicardGo al è il risultât de sinergjie concrete jenfri i ents publics e i operadôrs economics privâts dal teritori par fâ di Gurize une citât ancjemò plui ospitâl pai students iscrits ai cors de citât.
I students dal prin an che, al moment de iscrizion a àn za fat domande par vê la GoUnicardGo e puedin ritirâ la tessare te lôr Segretarie students.
I students che no le àn ancjemò domandade a puedin inserî i lôr dâts tal modul di pueste, che si pus scjariâ chi sot, e spedîlu al num. di fax : 0481 536272 o ae direzion di pueste eletroniche: info@consunigo.it.
Une volte ricevude la comunicazion che la lôr GoUnicardGo e je pronte, i students a puedin ritirâle te sede dal Consorzi in vie Morelli n. 39 ducj i MARTARS des 10.00 aes 12.00, consegnant il modul compilât in origjinâl e firmât sul lûc.
Informazions in detai, model di adesion e liste des buteghis che a cjapin part ae iniziative:
http://www3.comune.gorizia.it/it/universit%C3%A0-gounicardgo
-
Modul di adesion GOUnicardGO
Documento3.pdf (26.64 kb)
Studiâ a Gurize
Informâsi a Gurize
Sede Legal C.so Italia, 55 - 34170 GORIZIA
Sede Aministrazion: Cjase Morelli, vie Morelli n. 39 - 34170 GURIZE - tel./fax 0481 536272
info@consunigo.it
posta elettronica certificata: consunigo@pec.it


text:
I indipendentiscj flamants prin partît de Belgjiche
Intes elezions politichis che si son davueltis ai 13 di Jugn inte Belgjiche i plui votâts a son stâts i indipendentiscj de Gnove Aleance Flamande (N-VA, Nieuw-Vlaamse Alliantie) che intes Flandris a àn cjapât passe il 28% dai vôts, ven a dî il 17,4% a nivel statâl. Il partît vuidât di Bart De Wever al à otignût 27 dai 150 deputâts che a formin la Cjamare dai deputâts.
Daûr dai indipendentiscj, i partîts plui votâts dai flamants a son stâts i cristians democratics (CD&V, Christen-Democratisch en Vlaams) che a àn vût 17 deputâts, i socialiscj (SP.A, Socialistische Partij – Anders) e i liberâi democratics (Open VLD, Open Vlaamse Liberalen en Democraten) cun 13 elets parom. Sei i socialiscj che la Open VLD a àn pierdût vôts rispiet aes elezions dal 2007, ma la pierdite di consens plui fuarte le à patide la estreme diestre indipendentiste dal Vlaams Belang che, si ben che e à otignût 12 deputâts, a ‘nd à pierdûts 5 rispiet ae volte stade. Pierdite marcade ancje pai populiscj de liste Dedecker che e à vût dome un elet. In cressite, invezit, i verts (Groen!) che a àn otignût 5 deputâts.
In Valonie, o sei la part francofone de Belgjiche, la maiorance dai eletôrs e à votât pal Partît Socialist. Cun di fat, il partît vuidât di Elio Di Rupo al à cjapât plui dal 37% dai vôts (ven a stâi il 13,7% a nivel statâl) e 26 deputâts. I liberâi dal Moviment Riformadôr a àn vût 18 elets (5 in mancul de volte stade). Plui lizere la flession dai democratics cristians (cdH, Centre démocrate humaniste) che a àn cjapât 9 deputâts e dai verts dal Ecolo che a àn otignût 8 elets. Inte part francofone dal paîs al è po stât elet ancje un deputât de diestre dal PP (Parti Populaire).
Par cumò i indipendentiscj flamants a domandin dome une riforme dal stât che e cressi il nivel di autoguvier des Flandris, massime sul plan finanziari. Dut câs, se cheste riforme no ves di rivâ in curt, al è pussibil che si rivi a di une radicalizazion dal scuintri tra flamants e valons che al podarès puartâ ancje a di une crevadure de Belgjiche. Se cussì al fos, al colarès ancje il tabù de indivisibilitât dai stâts inte Europe ocidentâl cun consecuencis pardabon dificilis di previodi.
Intes aministrativis sardis a cressin i indipendentiscj
Intes elezions aministrativis che si son davueltis ai 30 e ai 31 di Mai in Sardegne, i indipendentiscj a àn cressût vôts e rapresentants elets. Par chel che si riferìs aes provinciâls, il moviment indipendentzia
Repubrica de Sardigna (iRS) al à cjapât passe 32 mil vôts e al à cuasi triplicât lis percentuâls otignudis dai siei candidâts, passadis di une medie dal 1,48% intal 2005 al 3,86% di chest an. A cressi a son stâts ancje i candidâts di iRS elets intai conseis provinciâls che a son passâts di un a trê. Il moviment al è fuart massime in provincie di Tàtari / Sassari, dulà che il so candidât president al à cjapât 6,49% dai vôts (la liste e à vût invezit il 5,83%), e ta chê di Aristanis / Oristano (5,85% pal candidât president e 5,79% pe liste). Cun di plui i indipendentiscj di iRS a àn ancje vût elet il lôr prin sindic (comun di Pèifugas / Perfugas).
In sîs des vot provinciis sardis la vitorie e je lade ai candidâts dal centri çampe, in dôs a chei dal centri diestre. A poiâ chescj candidâts a jerin ancje doi partîts autonomiscj (ma che si declarin a pro dal dirit di autodeterminazion de Sardegne), ven a dî il Partidu Sardu / Partito Sardo d’Azione (PSd’Az) e i Rosso Mori. Il PSd’Az, aleât dai partîts di centri diestre, al à otignût percentuâls che a van dal 4,36% de provincie di Carbonia – Igrèsias / Carbonia – Iglesias al 12,83% di chê di Nùgoro / Nuoro, là che al è stât il partît plui votât de coalizion. In dut a son stâts undis i conseîrs di chest partît che a son stâts elets. I Rosso Mori, che a poiavin invezit i candidâts di centri çampe, a àn vût percentuâls che a van dal 0,40% di Aristanis / Oristano al 7,07% dal Campidanu de Mesu / Medio Campidano e cuatri conseîrs elets.
Carli Pup
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
_Mandi nono!
Mandi frute, ce fasistu cun chel bancâl? Âstu di fâ consegnis?
_No, nono: o stoi fasint un taulin pe terace.
E ce ti àno puartât cul bancâl, il len?
_No, o dopri propit il len dal bancâl. A usin cussì, vuê. A jerin ancje al Salon dal Mobil.
Sigûr: par movi i mobii vêrs, però, no par fâ taulins!
_Ma no, nono, ju fasin propit cui bancâi, cussì.
Ma il marangon no vevial un len miôr?
_O soi jo il marangon, nono! Lu fâs jo il taulin. O ai cjalât un tutorial su YouTube.
Intune tutubie? Par fuarce: no tu lu cjatis sigûr intune cjase di sest, un taulin fat cuntun bancâl.
_No une tutubie, nono! Un tutorial su YouTube. Al è un video che al spieghe cemût fâ une robe.
Spieghimi, spieghimi: invezit di fâti insegnâ di un marangon, tu cjalis un video?
_Sì, nono, sul computer. Tu cjatis tutorial cun video o fotos di dut ce che tu âs voie: par gucjâ, par piturâsi lis ongulis, par doprâ i programs dal computer…
Tu cjalis un video sul computer par savê cemût doprâ il computer? Biele cheste! Covential ancje un video par cjalâ i video?
_Sù mo, no sta a coionâmi: o dopri dispès i tutorial, jo. Par fâ di mangjâ, par decorâ lis tortis, par fâ l’ort… Chê altre dì che soi stade a gnocis, o ai cjalât un video pal sbelet e un pe petenadure.
Mancul mâl che o soi cence cjavei, che se mi tocjave cjalâ un tutorial tal computer ancje par petenâmi o jeri freât. Ce striaments.
_Ma i tutorial a son simpri stâts, nono. Dome che une volte no jerin sul computer, ma magari intun libri di istruzions.
Cumò che tu mi fasis pensâ, tô none tancj agns fa e veve cjolt un video di Jane Fonda par fâ gjinastiche e deventâ plui biele.
_Velu, nono: chel li al jere un tutorial in VHS.
Cjale, frute, se il to bancâl al somearà a un taulin come che tô none e someave a Jane Fonda, scoltimi me: ti conven lâ di un marangon. ❚
✒ Bete Di Spere
NO SON PERAULIS PAR VECJOS. «Tutorial»............
_Mandi nono!


text:
La Corsiche e gjolt di un status aministratîf plui dongje di chel dai teritoris “di là dal mâr” tant che la Martiniche che no di chel des regjons “continentâls”. Cun di fat e je une Coletivitât Teritoriâl cun competence direte ancje su materiis impuartantis. No à un Consei regjonâl, ma une Assemblee cuntun esecutîf. Al è il risultât di un procès di decentrament unic intal stât francês, partît sul imprin dai agns ’80 in gracie de lote puartade indenant dal nazionalisim cors, sei politic che armât.
Tra i moments fondatîfs dal moderni nazionalisim cors si àn i “fats di Aleria” e la repression che i è vignude daûr. Ta cheste localitât, 40 agns indaûr, un grup di militants al veve ocupât la aziende vinicule di un pied-noir (francês de Alzerie) par denunciâ la sô responsabilitât intune gruesse fraude e di Parîs a vevin rispuindût cu la ocupazion militâr de aree e cuntun assalt cun muarts e ferîts. ❚
✒ Carli Pup
Une isule in lote pal autoguvier............
La Corsiche e gjolt di un status aministratîf plui dongje di chel dai teritoris “di là dal mâr” tant che la Martiniche che no di chel des regjons “continentâls”. Cun di fat e je une Coletivitât Teritoriâl cun competence direte ancje su materiis impuartantis. No à un Consei regjonâl, ma une Assemblee cuntun esecutîf. Al è il risultât di un procès di decentrament unic intal stât francês, partît sul imprin dai agns ’80 in gracie de lote puartade indenant dal nazionalisim cors, sei politic che armât.


text:
Giacomo Scotti e i maçalizis fats in Jugoslavie de bande dai talians “brava gente”
A son diviersis parts de storie taliane contemporanie che a stentin a vignî contadis e ricuardadis. Tra chestis a son par sigûr lis azions puartadis indenant de bande dal Ream di Italie e dal regjim fassist cuintri des popolazion locâls intant de ocupazion militâr di Slovenie e Cravuazie, tra il 1941 e il 1943. Su chescj argoments, za di tancj agns, al fâs ricercje, informazion e divulgazion Giacomo Scotti, gjornalist di mistîr e storic di vocazion, frecuentatôr atent e apassionât di archivis e autôr di libris.
“I massacri di luglio. La storia censurata dei crimini fascisti in Jugoslavia”, jessût l’an passât te golaine “Unaltrastoria” de RedStarPress, al è il so volum plui resint, che al fronte in particolâr i maçalizis fats tal mês di Lui dal 1942 su ordin dal Prefet dal Cuarnâr, Temistocle Testa, ju insuaze inte clime politiche e militâr dal timp e al da cont di un grum di testemoneancis e di documents in cont di chei e di altris avigniments. Di lei par cognossi e par no dismenteâ.
Giacomo Scotti, “I massacri di luglio. La storia censurata dei crimini fascisti in Jugoslavia”, RedStarPress, 2017.
Marco Stolfo


text:
L’an che al ven, stant al Proveditôr, ducj i pressits des scuelis mezanis a varessin di jessi titolârs. Tant a dî che, dopo, no ’nt jentrarà nissun.
Viodin alore cemût che si sta inmaneant la robe, ancje par fâsi une idee su trope sperance che si pó vê suntune scuele furlane. E si sa che, mancjant la scuele, un popul al à sorte di insumiâsi un avignî decent.
Sicheduncje al Marinoni (gjeometris) al é lât l’ing. Cudia; al sientific di Cervignan la prof. Maria Rosaria Codelli, femine dal pressit des magjistrâls di San Pieri dal Sclavons, il prof. Enrico Guglielmi. A Latisane si é sentât il prof. Norberto Cacciaglia, di Rome; a Tarvis il prof. Giuseppe Mein, di Rome; al Paschini di Tumieç il prof. Giorgio Romani, di Rome; al agrari di Cividât il prof. Vittorio Coppola, di Avelin; a Codroip il prof. Giovanni Licordari, di Rome; al tecnic di San Denêl la prof. Italia Catapano, di Rome; al comerciâl di Palme il prof. Giuseppe Putrino, di Regjo Calabrie; al professionâl pai turiscj di Lignan il prof. Angelo Carrubba, di Sulmone; a Puçui il prof. Giuseppe Gennaro, che nol é siguramentri di Mortean.
Se tes superiôrs al é tristimp, nol é che al lusi il soreli tes inferiôrs. E di fat, dai tancj, a Buri al è lât Pietro Posenato; a Cjasteons al reste Del Bene; a Rubignà la prof. Lamberti Mattioli; a Comeglians il prof. Bonetti, veronês; a Flumisel al é rivât il prof. Vangi, di Foggia; a Forgjarie il prof. Venneri, di Lecce; a Mueç il prof. Guglielmino, nancje lui furlan. A Palme al é Russo; a Palaçûl Amodio; a Pontebe Colucci, padoan. A Rude Giuseppe Munna al cjape la place di so fradi Giovanni, cu la cuâl che a San Zuan al Natison al è distinât il prof. Pizzamiello, furlanissim ancje tal non. A Talmassons al é De Maria, ancje lui dal Regno delle Due Sicilie.
Chest dome il penç e dome a nivel di pressits. Se podopo si zontin i professôrs, i diretôrs didatics, i mestris, i suplents e dute la tribú di vie Liruti, il telâr al é complet.
A chest pont no pae la pene di scrivi sú pai mûrs «Furlans, sveaitsi». Se al é vanzât un boç di colôr baste meti: «Continuait a durmî». E a tignî sú il balon.
Civiltât o barbarie?
La scuele e je il spieli di une civiltât. Come a dî che un popul plui civîl al é e plui al palese, tal mût di imbastî la scuele, i valôrs di civiltât che al siere dentrivie.
Chest pinsîr mi à vignût in cjâf, lant sú a Tschlin, a cjatâ Hans e Lillj Gademann (pastôr e pastore de Glesie Evangjeliche, vignûts di Zuric e di Berne a svolgi il lôr compit in chest paisut de Basse Engjadine in Svuizare, a 1500 metros di mont.)
A son ducj i doi laureâts, e di marilenghe todescje, ma par vignî a fâ di plevan in chel paîs a àn studiât il rumanç (come a dî il furlan de Svuizare) e a tirin sú lis lôr dôs frutis in chê lenghe; Lillj e je presside de scuele elementâr dal puest.
II paîs al é piçul (un 250 animis), ma la scuele elementâr e à 100 fruts, par vie che invezit di dispueâ i paîs di mont de latarie, dai esercizis e des scuelis, come che a fasin ca di nô, par puartâ jú dut tal mâr grant, là vie i siervizis a son spartîts un tic par lûc, in mût che ancje il paîs plui alt al pues viodisi – par esempli – vignî sú i siorets dal capolûc, a imparâ che no son lôr il centri dal mont, e a spiâ une muse gnove di civiltât.
O jentrìn. A son aulis grandis, cui bancs in rie, la lavagne, i scafâi dai libris, che a clamin l’idee de serietât (Su lis parêts, cualchi tabelon nus vise che i fruts a àn ancje dôs lezions di todesc par setemane, stant che dut il rest si lu fâs par rumanç!). Ma dongje des aulis scolastichis, trê laboratoris ben tressâts nus palesin a sec che o sin tun altri mont. Tal laboratori di cusine i fruts a imparin a pistrissâ sú ce che a àn di meti sot des gramulis. In chel di sartôr a picjin botons e a imparin a dâ i gasios. E ta chel di marangon o viodìn i lôr intais tal len: che a fasin za pensâ a lis bielis casselis dai tinei!
Dut chest lu fasin fruts e frutis: par vie che nol é just che un al stedi nome a cusî o daûr dai cits, e chel altri nome a sbregâ e a mangjâ; e se la frute e à une vene artistiche, al é di just che le palesi. E a son fruts des elementârs, come a dî che lis primis necessitâts che mari nature nus à metût parmìs, si à di imparâ a curâlis fin di cuant che si impare a menâ la lenghe.
Stant che o vignìn di un altri mont, o restìn, a viodi une tâl; ancje se no coventaressin peraulis par comentâ cheste scuele. Lis peraulis, di fat, i coventin a di cui che al vûl spiegâ ce che no si pues spiegâ…
E alore o pensi a lis peraulis di chei che a vuelin spiegânus parcè che ca di nô ducj i fruts des frazions – di solit i paîs plui virgjins, plui vivarôs e nets! – a vegnin depuartâts sul nassi, dai lôr paîs, a fâ omagjo ai grancj palaçons di ciment e lis «autoritâts» dal «centri»; par sierâju ta chês bielis aulis, a studiâ, come pipinuts in vitrine, cence poçolâsi o fâ di sfuarç…
O jessìn de scuele e, passant pal curtîl, nus cole une calumade di là de filiade; là a nassin vuainis, cartufulis e lidric, che i fruts a àn semenât. Cartufulis e lidric, che ancje lôr mi fasin pensâ a la civiltât; che la scuele e je propit il segno de civiltât di un popul.
E fasint un paragon cu la nestre scuele, o scuen domandâmi ce robe mai che e je cheste civiltât. Ce che a pensin chei che si jemplin la bocje cun cheste peraule che ognidun al vûl doprâle e le dopre in propri, cemût che i poche, cuntune svintule di significâts diferents che no son nancje cusins.
Fin a dâi un sens che a usance mê, i semee plui a di chel di «barbarie» che no a di chel di civiltât!
Fint a rivâ parfín a un tipo di scuele che in onôr de civiltât (!?), cun disinvulture e cence nancje vergognâsi, no ur cjacare nancje ai fruts te lenghe di sô mari! E che lis maris a acetin chel tant cence nancje scomponisi!!
«Civiltât» alore: ce ise cheste robe?
O confessi che no ai propit la sigurece dal vocabolari tal dâ un parê in merit.
Plui just mi samearès dî che: «civiltât», ognidun al à chê che si merte!
pre Antoni Beline
CULTURE – IL FERÂL. Scuele: invasion di… furlans............
L’an che al ven, stant al Proveditôr, ducj i pressits des scuelis mezanis a varessin di jessi titolârs. Tant a dî che, dopo, no ’nt jentrarà nissun.


text:
Biel che o spieti, o buti un voli al armâr plen di etichetis, une sorte di valîs che e puarte cun se lis memoriis dai siei viaçs. Ta chest câs, tancj a son ricuarts di progjets nassûts in Friûl, ma une buine part a son la ereditât dai scambis cun chês altris minorancis e cun altris realtâts forestis. Un biel colp di voli, dut câs, che ti met denant di une radio locâl che e je ancje un barcon spalancât sul mont.
Tra une direte, un flum di telefonadis e cualchi berdei cuotidian, il president Carli Pup, il vicepresident Pauli Cantarut e il diretôr Mauro Missana – i “zovins di cumò” – mi dan il bon acet e si disbotonin aes mês domandis.
__
Cemût ti sêstu svicinât ae radio?
Pup: Te prime metât dai agns Novante, cuant che la redazion de Patrie e jere ancjemò te sede de Radio. O soi stât tirât dentri par une rubriche radiofoniche periodiche e di li o ai continuât. Tal 2017 e je rivade la presidence.
Cantarut: Tai agns Otante fâ il dj ae radio al jere un sium di tancj fantats, ancje gno, che mi nudrivi di musiche dì e gnot: la domenie o levi in motorin intune des primis radio libaris. Cualchi an dopo o ai cjapât cussience dal valôr de nestre lenghe e o soi vignût a Onde Furlane. O soi stât diretôr, responsabil di tancj progjets de cooperative (produzions musicâls, audiovisivis e editoriâls, progjets didatics, concors e v.i.) e o ai fat ancje il president.
Missana: O ai simpri fât radio, di cuant che o jeri frut, tes primis radio libaris. O ai zirât tant, ancje difûr dal Friûl. A Onde Furlane o soi tornât tai agns Novante. La esperience fate ator mi è servide tant par lavorâ chi.
__
Cuale ise stade une des esperiencis plui bielis vivudis in ducj chescj agns?
P: Chê di cognossi personis pardabon interessantis, che ti insiorin sul plan culturâl ma soredut uman.
C: Cjatâmi in Argjentine, tal mieç de Pampa, e jessi ricognossût pe vôs di zovins di là vie che a scoltavin Onde Furlane.
M: Lis diretis esternis, ancje a Vinitaly.
E la plui brute?
P: I mês di casse integrazion e i licenziaments.
C: Rivâ une buinore in radio e no podê parcâ la machine parcè che un burlaç al veve butât jù la antene che o vin disore la terace. Tal zîr di une setemane però e jere di gnûf tal so puest.
M: I moments dificii te storie de radio. Ti fasevin stâ in pinsîr, e no dome pal lavôr.
__
Nomene un dai progjets che tu sês plui braurôs
P: Internazionalitari. Al è dificil cjatâ ator pe Europe un boletin informatîf dut dedicât aes comunitâts minorizadis, ancje framieç di comunitâts cun risorsis plui grandis che no in Friûl.
C: La golaine Musiche Furlane Fuarte, passe 50 cds, publicâts fra il 1998 e il 2017, che a àn dât un pocade ae evoluzion de musiche furlane.
M: Il Premi Friûl dal vîf. Alc al è daûr a movisi.
__
Cemût isal il rapuart de radio cu lis istituzions?
P: A son stâts fats pas indenant, ducj otignûts cu lis ongulis e cui dincj e, par tantis robis, si scugne ancjemò viodi an par an di no fâ pas indaûr. E je une bataie continue, che e scunìs.
C: Lis istituzions a esistin par controlâ che lis robis a ledin inte direzion che lôr a volaressin. Radio Onde Furlane e je nassude e vivude par contâ il Friûl e il mont intune maniere e intune lenghe diferente, cence fâsi detâ leç di nissun.
M: Si tente di vivi un rapuart bon, ma nol è facil. Cualchidun ti domande ancjemò a ce che al covente il furlan, che bisugne savê l’inglês e monadis dal gjenar.
__
Trop isal impuartant il lavôr de radio?
P: Lu è ancjemò di plui par un popul che al fevele la sô lenghe, ma pe plui part nol è bon ni di scrivile ni di leile.
C: O pensi che la radio e vedi scrit une pagjine pardabon impuartante pal Friûl, e no dome pe comunicazion in lenghe furlane, ma pe societât furlane. Cemût saressial il Friûl cence Onde Furlane? Par gno cont plui puar.
M: Impuartanton. E je un unicum a nivel european.
__
Varessistu mai pensât che la radio e tignìs bot par 40 agns?
P: O vin vivût moments di dificoltât estreme là che la robe plui facile e sarès stade sierâ. I furlans a tindin però a vê il cjâf dûr.
C: Forsit al è propite par vie dai tancj moments di dificoltât che si sin usâts a scombati e a resisti, dì par dì, an par an.
__
Ti ise mai passade pal cjâf la idee di lassâ pierdi dut ce che al inten la comunicazion in lenghe furlane e di dedicâti dome al talian?
P: Di lassâ pierdi dut sì. Di lassâ il furlan pal talian no. Par restâ par tancj agns li che o sin, no si pues no jessi convints.
C: Sigûr, o ai ancje provât a fâ alc par talian ma mi è simpri someât un alc di artificiâl, mancul diret, trasparent e origjinâl.
M: O ai simpri fât comunicazion ancje par talian, sui gjornâi, par radio e in television (o soi un colaboradôr storic di Radio Capodistria, di cuasi 30 agns). No viôt il probleme, fâlu cun plui lenghis al è cetant plui stimolant. ❚
Daûr di un sucès e je simpri une buine scuadreSerena Fogolini
Biel che o spieti, o buti un voli al armâr plen di etichetis, une sorte di valîs che e puarte cun se lis memoriis dai siei viaçs. Ta chest câs, tancj a son ricuarts di progjets nassûts in Friûl, ma une buine part a son la ereditât dai scambis cun chês altris minorancis e cun altris realtâts forestis. Un biel colp di voli, dut câs, che ti met denant di une radio locâl che e je ancje un barcon spalancât sul mont.


text:
✽✽ A son chei che a pensin che la cuistion di Triest no sedi la prime e la plui impuartante pe bataie dal Friûl: “O vin – chest il lôr pinsîr – di puartâ indenant i nestris problemis cence pierdisi daûr di lôr, rinfuarçâ lis nestris lidrîs, cirî di contâ su lis nestris fuarcis. Fâ simpri polemiche nol covente a nuie”. Si podarès jessi dacuardi se no fos SIMPRI alc che invezit al puarte a pensâ in maniere contrarie.
✽✽ Il mês passât Diego Marchesoni, president dal cors di ostetricie de universitât dal Friûl al à dite che al voleve dimetisi cuintri de lauree uniche cun Triest. Il prin cors di ostetricie al è nassût in Friûl tal 1930, la nestre facoltât di medisine e ven fûr di li. Une glorie furlane, ricognossude in dute Italie pe sô professionalitât e braùre.
✽✽ Parcè il professôr isal contrari? “A Triest il cors lu tegnin infermieris e cheste decision mi somee jessi dute politiche par favorî la viertidure de scuele par tecnics de riabilitazion psichiatriche a Triest”. Cun lui ancje i coleçs des ostetrichis di Udin e Pordenon: “A paiaran – a disin – lis maris e i frutins”. Duncje par fâ un plasê a Triest, al paie il Friûl. Pardabon se chest progjet al fos dentri di une strategjie par fâ lâ miôr lis robis, si podarès ancje discuti, ma se i professioniscj dal setôr a son sigûrs che e larà piês, parcè?
✽✽ Un brut suspiet mi rive ancje su le cuistion des Cooperativis: pe buse des Coop Operariis di Triest al somee che si rivarà a cjatâ une soluzion, no dome par no pierdi puescj di vore, ma ancje par tornâ indaûr i bêçs ai socis. Pe Coopca ogni dì che al passe e je simpri piês.
No volarès che denant de sielte di salvâ dome une des dôs realtâts, il sisteme Coop talian al risolvès la cuistion in maniere “politiche”, dulà che Triest al conte plui di dute la Cjargne. Doi esemplis, e no stin a fevelâ di ce che al è petât fûr su la cuistion de Fieste dal 3 di Avrîl!
Insumis: se ancje si volès fâ finte di nuie, lâ indenant pe nestre strade, resonâ intune vision “unitarie” di cheste Regjon, al è simpri alc di bande triestine che nus puarte indaûr. E, o torni a ripetilu, se al fos un alc di bon par ducj, si podarès resonâ, ma al è simpri dome a pro dal so interès. Pensâ duncje al svilup dal Friûl al vûl dî fâ i conts cu la “contradizion Triest”. Cumò simpri di plui, viodût che lis palanchis a son finidis e si cîr di centralizâ dutis lis risorsis.
✽✽ Il dibatit sul doman de specialitât regjonâl al à di tignî cont di cheste cuistion: nus coventie ancjemò une autonomie cun cheste muse? Parcè lâ in vuere par jessi dut câs sotans?
Par tornà a fevelâ di “coesistence pacifiche”, di unitât cuintri de normalizazion de Regjon, si scuen ricognossi che il Friûl e Triest son dôs realtâts diviersis.
✽✽ Puedino stâ dongje? Dome se si varà il coraç politic di ametilu cence che Fvg al deventi chel dogme che nus puarte ducj al martueri. ❚
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene che si sentìn tal so studi, dulà che e fâs biele mostre une sô foto cun mari Teresa di Calcute «Le vin fate tal 1989 in Armenie dulà che o jeri volontari», mi dîs.
Dotôr De Monte, I displasial se o tachìn fevelant di cuistions judiziariis invezit che sanitariis?
Va ben, nissun probleme.
Nus disial alc sui fassicui che la procure e veve viert su di lui?
Prin di dut i fassicui in procure no mi rivuardavin dome me: al jere coinvolt dut il staff che al à lavorât cun me. E ancje Beppino Englaro, il papà di Eluana.
Cuale jerie la acuse?
Par me e il staff la acuse principâl e jere chê di omicidi volontari.
Adiriture al Ordin dai miedis un coleghe mi veve acusât ancje di torture tai confronts dal pazient, cuant che invezit il nestri compit al è stât chel di intervignî par che Eluana Englaro e podès finî di patî.
Beppino Englaro al è stât acusât di omicidi volontari agravât par vie che al jere il pari.
Ce fin àno fat chei fassicui?
Tal Zenâr dal 2010 o sin stâts ducj assolts.
Aial plui vude ocasion di confrontâsi cun cualchidun di chei che lu àn clamât «sassin»?
No, cun nissun. Par dî la veretât ducj chei che mi àn dât dal «sassin» o dal «boie» no mi àn mai dit in muse chestis peraulis: a àn dome berghelât in place o fevelât par daûr.
Aial cjapât cualchi iniziative cuintri?
Sì, o vevi presentadis sedi denunciis penâls sedi denunciis civîls.
A ce pont sono?
Lis causis penâls a son stadis cuasi dutis archiviadis: la motivazion e je stade che chei atacs a jentravin te casistiche dal «dirit di critiche»… e no zonti nuie altri…
Pes causis civîls al covente plui timp e duncje a son inmò viertis.
Ce fasarasial dai eventuâi risarciments?
Ancje se o ai vudis ricjadudis pesantis a nivel personâl e familiâr no tignarai nuie par me. O ai vude une profonde depression e no soi jentrât in cure ancje grazie al libri che o ai scrit («Gli ultimi giorni di Eluana» ed. Biblioteca dell’immagine – jessût ai 7 di Mai dal 2010, firmât adun cu la sô femine Cinzia Gori e curât di Elena Nave, ndr). Sedi ce che mi ricognossarà il tribunâl sedi ce che o tirarìn des venditis dal libri al larà a sostegn de associazion «Per Eluana».
Nus someave just partî propit des tapis legâls finâls parcè che in realtât dut al è partît di une sentence, vere?
La cuistion e je propit cussì: il nestri intervent al è vignût daûr di une sentence passade in Cassazion dopo di ats precedents fats de Cort di apel di Milan. O jerin cuvierts di un at formâl dal tribunâl che al ricognosseve la volontât di Eluana Englaro midiant di provis e testemoneancis. Il judiç al à ancje fat une analisi dal stîl di vite che e veve la paziente prime dal incident. Tes conclusions adiriture il tribunâl al scrîf «… la domande di autorizazion pe interuzion dal tratament di sostegn vitâl artificiâl, cussì come proponude dal tutôr di Eluana Englaro e condividude de curadore speciâl, e va acedade inevitabilmentri, di cheste decision no podint gjavâsi fûr i judiçs, par trop no cence partecipade personâl soference»: come a dî che ancje il judiç al à ricognossût e metût devant di dut la volontât di Eluana Englaro. E nus à imponût cemût fâ.
Il protocol sanitari?
Sì, une serie di normis atuativis pe sospension de nutrizion artificiâl dadis propit dal tribunâl: o vevin di puartâ Eluana intun hospice o intune struture similâr e no a cjase. O vevin di garantî il rispiet de femine, lis visitis de famee, l’ûs dome di medisinis che a vevin di controlâ i spasims di fin vite.
Ma no jerial so il protocol sanitari?
No, chest mi è stât imponût de autoritât judiziarie. Jo e il gno staff si sin zontâts ulteriôrs regulis par tutelâsi inmò di plui cuintri di eventuâls acusis. Ma a jerin semplicis regulis di operativitât come cjapâ note di dut ce che o varessin fat in aplicazion dal protocol sanitari dal tribunâl.
E simpri su la cuistion de leç, il Parlament al someave che al ves tante premure di comedâ il vulnus legjislatîf su la cuistion: a ce pont sino?
Al pont di prime, ma cul vantaç che cumò tante int e fevele. A proposit dai ats des istituzions cumò e je in vie di discussion la propueste di leç clamade «Calabrò», ma par chel che o sai jo al è di sperâ che lis robis a restedin cussì pluitost che al vegni aprovât chel decret.
Parcè?
No jentri tai detais ma o met in evidence un aspiet fondamentât: chel decret nol considere la alimentazion artificiâl come «intervent sanitari».
In ce sens?
Si paragone la «alimentazion sanitarie» midiant sondin come se al fos un «imboconâ» un frut o un anzian. Invezit chest al è un tratament sanitari, no une semplice assistence come che a volaressin fâle passâ i sostignidôrs dal decret Calabrò. Chest al covente par schivâ l’articul 32 de Costituzion che al dîs che nissun al pues jessi obleât a un tratament sanitari se no par disposizion di leç, che però no pues in nissun câs violâ il limit dal rispiet de persone. Se duncje la alimentazion artificiâl no sarà plui considerade «tratament sanitari», nol sarà plui il miedi a decidi daûr dal articul 32 de Costituzion. In sostance si gjave al miedi la titolaritât de sience, lassant a une autoritât no sientifiche il compit di decidi: al è come tornâ a la ete di Mieç prin di Galileo Galilei che al à introdot il metodi sperimentâl pe sience.
In Europe cemût vegnial frontât l’argoment?
Sedi lis plui grandis associazions sientifichis mondiâls sedi buine part de Europe a considerin la alimentazion artificiâl un intervent sanitari e il testament biologjic al è une realtât. E no je in contrast cui principis religjôs. Par chest tra i nestris consulents o vin clamât ancje il prof. Giandomenico Borasio, un catolic praticant che al lavore in Gjermanie e che al è stât consulent sedi pe Glesie catoliche bavarese sedi pal Guvier di Berlin, scrivint il testament biologjic che cumò al è in vore tal stât todesc.
Si rivarial a cjatâ une soluzion ancje chi di nô?
Il testament biologjic al è une conseguence dal principi dal consens informât: se un pazient al à di vê un intervent chirurgjic ancje piçul al à di jessi informât e al à di manifestâ la sô volontât. Se no chel intervent sanitari nol pues jessi fat. No si capìs parcè che un tratament sanitari come la alimentazion artificiâl al vedi di jessi imponût se il pazient nol à voie.
E la acuse di «eutanasie passive»?
Ocjo a doprâ lis peraulis justis: la eutanasie e je une altre robe. Prin di dut e je un at atîf che si realize cuntune soministrazion di une medisine che e fâs murî. E gjavâ la alimentazion artificiâl no pues jessi nancje considerade «eutanasie passive»: e je une contradizion in tiermins e duncje no esist. O vin fat finî une agunie lungje 17 agns: Eluana Englaro e jere intun stât vegjetatîf, une condizion che no esist in nature e che no esisteve prime des tecnichis di rianimazion avanzade. La ment e je muarte. Eluana Englaro cence lis curis che a àn fat vivi il so cuarp, e sarès muarte subit dopo dal incident.
Nol significhe che il pazient ta chel stât al sedi come un vegjetâl: il non al ven dal fat che il cuarp al à chês sôs funzions controladis dal sisteme neurovegjetatîf: il batit dal cûr, il respîr, ancje lis mestruazions…
Varessie podût vê fîs?
Cuntune tecniche assistide si varès podût fâ une fecondazion: ma si puedie clamâ «mari» un cuarp dome parcè che al pues tignî dentri un ovul fecondât? E sarès stade un incubatôr biologjic… E no stin a dismenteâsi che e sarès une operazion cence consens: une sorte di violence carnâl!
E cemût comential il câs di chel pazient che in Gjermanie nol veve vudis sperancis e invezit al somee recuperâ cumò che lu àn puartât a Udin?
Ancje chi al è il pericul di lâ fûr argoment: une robe al è il stât vegjetatîf, che nol à plui pussibilitât di interazion cu la realtât. Invezit intun stât di disabilitât grivie, il pazient ancje se cun grandis dificoltâts, al pues vê une interazion cul esterni (viôt i câs dal Pape e di Welby). Se chest zovin al à recuperât alc, al significhe che nol jere in stât vegjetatîf come Eluana.
Ce coment fasial de stampe?
Ta chei dîs trements o ai evitât il plui pussibil di lei e scoltâ i media par no colâ te tentazion di rispuindi. Fin che no si è sierade la vicende judiziarie tal 2010, no ai dade nissune interviste dopo chês dôs che o vevi fat (pe Rai cun Marinella Chirico e pal Messaggero Veneto cun Tommaso Cerno). E dal nestri staff nissun al à fevelât o dât materiâl: a son jessûts articui e servizis che a descrivevin particolârs che no son mai esistûts te realtât dai fats. Disìn che tante stampe e à lavorât di fantasie…
Nus fasial cualchi non di persone publiche che lu à deludût e parcè?
No fâs nons parcè che a son tancj e di ducj i colôrs politics chei che a àn doprât il cuarp di Eluana come «cjamp di bataie» par finalitâts che no jerin i interès di Eluana. E di fat no si jerin movûts prin, come che no si son movûts dopo.
E un che invezit al à voie di ringraziâ?
Chei che si son spindûts pe difese di un dirit: une azion trasversâl che e à sostignût une bataie di civiltât. E soredut o ringrazii dut il grup che cun me al à lavorât par tignî fede a chel dovê deontologjic che al à il miedi di compagnâ il malât ancje a la muart te maniere plui dignitose.
Cemût si ise compuartade la int cun lui?
O continui a jessi fermât par strade e a jessi ringraziât e sostignût di personis che pe plui part no cognòs. Di dutis lis mails e letaris che o ai ricevût, mancul dal 5% a son stadis cuintri. E come che o ai za dit, nissun mi à frontât di persone par criticâmi, simpri par daûr.
Tropis voltis si isal cjatât a fâ i conts cu la morâl e la etiche denant de muart?
Ogni an a muerin 300 personis che a jentrin tal repart di Terapie intensive. In 30 agns di cariere (5 sul elisocors) o ai viodût murî passe 10.000 personis e ogni volte al è un fâ i conts cu la muart. No tu puedis usâti.
Esistie secont lui une morâl furlane?
O pensi di sì: la nestre int e à un fuart sens di solidarietât, e sa il significât de soference. Di altris bandis forsit lis reazions a saressin stadis difarentis: no a câs tancj contestadôrs a rivavin a Udin di altris bandis di Italie. E nol è nancje un câs che cuant che o soi vie par conferencis spes mi disin: “Voaltris furlans o vês dimostrât inmò une volte di jessi int che e fevele pôc, ma che e fâs tant”. E chestis manifestazions di stime mi fasin sintî braurôs di jessi furlan.
Tal so libri al conte de dificoltât emotive tal frontâ la linie fine fine che e divît la vite de muart, ancje in rapuart cu la famee dal malât… ce puedial dînus?
Cuant che un malât al jentre in Terapie intensive, cu la famee o soi “trist”: o prepari al piês e no doi sperancis parcè che o preferìs jessi smentît pluitost che creâ ilusions. Cuant che tu âs di comunicâ un decès ti pese e tu riscjis il coinvolziment emotîf. Se tu rivis a fevelâ ben, a costruî un leam, la int e rive a acetâ miôr l’event.
O fevelìn duncje ancje di comunicazion tra miedi e malât, miedi e famee… ce funzion pensial che e vedi la lenghe proprie ta chescj moments?
O dopri la lenghe furlane cui malâts e i parincj: ti permet plui intimitât, la famee e viôt il to sfuarç e lu presee. Ancje dut il personâl dal repart al è atent a chest aspiet.
Lui le dopre no dome par fevelâ: tal so libri a son diviers passaçs in lenghe furlane…
E je vere, anzit, lis primis peraulis che o ai scrit di chest libri a son stadis par furlan e a son chês dal incipit di chel che al è deventât il tierç cjapitul: e je la clamade che o ai vût cun Beppino Englaro cuant che al jere di lâ a cjoli Eluana. O scuen ameti che la idee di mantignî la lenghe furlane par scrivi chê telefonade e je stade de mê femine Cinzia Gori che e je toscane.
Ce pensial dal insegnament dal furlan a scuele?
Jo o soi dacuardi: la lenghe furlane e je un patrimoni che o vin di mantignî come element di culture e identitât, in armonie cun chês altris lenghis che la scuele e à di insegnâ. O soi bilengâl e lu riten un vantaç.
Lui jerial tal moviment des tendopolis dal taramot?
Sì. In chei agns o jeri ancje simpatizant dal Moviment Friûl e i disarai di plui: mê none e jere une Placereani, cusine di pre Checo e une des ultimis voltis che lu ai viodût dopo tancj agns al è stât in ospedâl cuant che o ai scugnût intervignî suntune sô vene pôcs dîs prime che al murìs.
Aial partecipât ai moviments culturâi post taramot?
O soi stât un dai nûf fondadôrs di «In uaite» cun Mauro Tosoni e o ai partecipât a lis manifestazions di chei agns: o jeri tra chei che a àn fermât Andreotti cuant che al leve sù a Glemone tal Autun dal 1976 e i ai dât un volantin.
La Universitât aie di restâ a Udin?
Ancje jo o ai firmât pe facoltât di medisine a Udin. No ai ricetis ma o pensi che la universitât e vedi di jessi part integrant e paritarie dal teritori. E à di jessi leade a fuart cu la realtât dulà che e lavore e no pues jessi une caste sierade intune tor di avori, ma e à di vê une integrazion funzionâl cence pôre di slargjâsi inmò di plui. Anzit e varès di ramificâsi inmò di plui e no jessi incuarpade.
Nus fasial un coment sul sisteme sanitari regjonâl?
No dîs che si à di sierâ dal dut i ospedâi periferics ma, massime pai intervents di chirurgjie e ostetricie, si à di tignî presint che intun ospedâl piçul si à mancul garanzie di sigurece pal sempliç fat che si à mancul casistiche. Cierts reparts a puedin restâ tes struturis periferichis ma za cumò pai intervents plui delicâts e je la int stesse che e domande di lâ ta chês plui grandis.
Trop aial influençât il fat di jessi stât in Friûl tal frontâ lis dificoltâts de vicende che e à rivuardât Eluana Englaro?
La mê part le ai fate intune situazion di condivision. E je stade necessarie la colaborazion di plui personis e ducj a son stâts essenziâi. O vin vude une azion Sociâl, Politiche e Civîl «cu la iniziâl maiuscule» tal rispiet de leç e de volontât dal malât esprimude dal pari che al à scugnût fâsi nomenâ ancje tutôr di Eluana.
Il rapuart cun Beppino Englaro cemût vadial indevant?
Si sintìn dispès ancje pal fat che o fasìn tantis conferencis e lui al è president de associazion «Per Eluana».
Cemût ise lade la serade cun Povia a Enemonç?
E je stade une serade particolâr: o vin vude une biele rispueste de int e e je stade ancje la prime volte che o ai viodût Beppino Englaro a ingropâsi; o scuen però ancje dî che Cristina Martinis e Armando Englaro (il fradi di Beppino), che si son dâts di fâ par cirî la sede, a àn zirât tancj comuns prin di cjatâ la disponibilitât di Enemonç, l’unic paîs che al à acetât.
Ce aie lassât al Friûl la vicende di Eluana Englaro?
O scuen ameti di vê une vision di part ma o pues dî che o vin vût une riscuvierte di furlanetât, cun tante int impegnade cumò a sostignî cheste bataie di civiltât che e eredite il stes spirt che al à animât Loris Fortuna e il so impegn su la cuistion dal divorzi; Franco Basaglia e la sô lote par sierâ i manicomis; la ricostruzion dal taramot e la tradizion des donazions di sanc e di orghins che o vin in Friûl.
Si siere l’an, dulà vadial il Friûl?
No fâs previsions ma o speri pal Friûl che e cressi la sô visibilitât. O sin int che e sa dimostrâ ecelencis in dut il mont ma no sin tant brâfs di autopromovisi: mi auguri che i Furlans a vedin mancul pôre di dî che a vegnin dal Friûl.
Christian Romanini


text:
Margaret Mead
E je nassude a Philadelphia, prime di cuatri fîs intune famee di religjon cuacare origjinarie dal Midwest. Il pari, Edward Sherwood Mead, al jere professôr di economie te Universitât di Pennsylvania, sô mari, Emily Fogg, e jere une sociolighe. Lis dôs personis di riferiment pe sô cressite a son stâts la mari e la none di bande di pari. Dopo la scuele superiôr e je stade ametude te DePauw University, la universitât che e veve frecuentât so pari. Dopo un an, cundut de oposizion di so pari, si à trasferît li dal Barnard College, dulà che e à studiât psicologjie. Chi e à cognossût e e je deventade tant amie di Ruth Benedict, che le à persuadude a deventâ antropolighe. Dilunc dai studis e à cognossût un student di teologjie, Luther Cressman, che e à maridât intal 1923. E veve il sium di vê une famee numerose, ma i miedis i àn dite che no podeve vê fîs. Intal 1925 e je lade a Ta’ū, isule samoane, dulà che si à dedicât al studi des adolessentis. E je tornade intal 1926, e à scrit il so prin libri (Coming of Age in Samoa), che al è stât tradusût in tantis lenghis e che in chel la Mead, tra chês altris robis, e concludeve che il regrès adolessenziâl al jere imparât e no naturâl e che al jere origjinât di aspiets culturâi e no biologjics. Intal 1928 e à divorziât e e à maridât un psicolic neozelandês, Reo Fortune. Si àn trasferît ducj i doi in Gnove Guinee, dulà che la Mead si à dedicât al studi dal disvilup dai fruts e dai compuartaments dai adolessents de popolazion de Isule di Manus. Intal 1935 e à publicât “Ses e caratar”, basât su lis ricercjis fatis in Gnove Guinee su trê popolazions primitivis: i Arapesh, i Mundumugor e i Tchambuli. In chest tant che in altris lavôrs sucessîfs, e à afermât che i rûi sessuâi a diferivin fra lis diviersis societâts e a jerin tant plui influençâts dai aspiets culturâi che no di chei biologjics. Intal 1936 e je lade cul tierç om, l’antropolic Gregory Bateson, a Bais. Intal 1939 e je nassude sô fie Catherine. Intal 1942 e à publicât un libri, Balinese Character: A Photo Analysis, scrit cul so om Gregory, li che e à doprât une vore di documents fotografics, zontant in chest mût une inovazion intai studis antropologjics.
La seconde vuere mondiâl e à fermât i siei studis intal Ocean Pacific: intal 1944 e à fondât cun Ruth Benedict l’Institute for Interculturâl Studies. Intal 1953 e je tornade te isule di Manus par analizâ i cambiaments sucedûts dopo de esposizion cun altris culturis e e à scrit il libri New Lives for Old. Intal 1959 e à publicât il libri An Anthropologist at Work: Writings of Ruth Benedict, un studi su la sô coleghe Ruth Benedict. Intal 1972 e à scrit invezit la sô autobiografie, Blackberry Winter. E je muarte di cancar a New York ai 15 di Novembar dal 1978. Margaret Mead e à scrit 44 libris e plui di 1000 articui publicâts in diviersis lenghis. Arleve di Franz Boas, e sostignive la idee di une impostazion sientifiche in linie cun chê che e dominave in chê volte intai Stâts Unîts, incentrade a fuart su la ricercje etnografiche particolaristiche, cun grande cautele intes comparazions tra diviersis culturis e intes teorizazions gjenerâls. Al jere fondamentâl l’aprofondiment storic de evoluzion di ogni singule culture, calcolade uniche a pet di chês altris. In realtât la Mead, fin de famose ricercje intes isulis Samoa, e je lade daûr di un metodi no propit in linie cun chescj fins: pôc aprofondiment storic e paralêli fis tra la esperience adolessenziâl in Americhe e chê des zovinis samoanis. Cun di plui, ancje in graciis de sô formazion studentescje, al è stât simpri impuartant l’apuart di concets de psicologjie. Di consecuence, intune cun Ruth Benedict, e ven calcolade esponente principâl di une corint di studis definide studis di culture e personalitât. Po dopo e je stade tra lis primis a sostignî il caratar di costruzions culturâls dai rûi basât sul ses. La ricercje plui famose e impuartante di M.Mead e je stade La adolessence a Samoa, là che e sostignive che lis dificoltâts personâls cjatadis des adolessentis ocidentâls (americanis in particolâr), no son universâls e necessariis, ma gjeneradis pal plui des costrizions e des imposizions che i elements plui tradizionaliscj e moralistics de culture americane a imponin. Lis adolessentis samoanis, al contrari, a saressin lassadis libaris di rivâ ae maturitât fisiche, identitarie, sessuâl, sociâl, cence masse condizionaments, e no sofriressin des crisis e des dificoltâts cjatadis des ocidentâls. Chestis tesis a àn vût grandissima risonance intai Stâts Unîts, e a son stadis contestadis cun durece de bande de opinion publiche di orientament conservadôr. Lis critichis dispès a àn tacât plui intal metodi che intal merit il studi de Mead, par altri probabilmentri a reson a rivuart di une impostazion metodologjiche che e podarès vê fat sù un cuadri no masse atendibil. Di chê altre bande la Mead e je restade fin tai agns Sessante un personaç public une vore cognossût e paladine ferbinte dai valôrs progressiscj, antiautoritaris e antidiscriminatoris.


text:
Al somee di viodisilu devant, cun chel fâ chic e la puce sot il nâs. Lui che sì, je à fate: al à scjalât lis classifichis, al à scrit musiche pai cine plui biei e plui viodûts, lui che al è domandât di ducj i regjiscj e che i premis vinçûts no si contin. Lui – che jo personalmentri lu ai discuviert in chel groove psicologjic che al sdrondenave in “La ragazza del lago”, zirât dut chi di nô – al è il musicist Teho Teardo. Un gjeni des colonis sonoris. Un talent pûr che al à cjapât il svual di Pordenon. Pecjât la falope di cualchi setemane fa, cuant che – compliç un titul no masse felice ni furlan dal nestri Messaggero Veneto – tune interviste di Anna Dazzan là che si contave dal ultin sucès ai Irish Award, a nd’si è jessût, testuâl, cun cheste diclarazion: “Mi plâs tornâ a Pordenon, ma o soi scugnût lâ vie parcè che dongje di me o ai scomençât a viodi cressi il cimiteri dai progjets par furlan e ancjemò vuê o continui a osservâ un grant potenziâl uman e artistic che al riscje di restâ scliçât de pigrizie di cui che al sta inrocât sui dialets”. Libar di scugnî declarâ. Ma ce tuart i varano mai fat i furlans, par mertâsi un judizi cussì tranchant pal lôr idiom? Parcè l’aial cussì in asse cu la marilenghe? “Jo o soi restât maraveât di chestis peraulis – nus confide il jurist espert di legjislazion des lenghis, docent ae UniFriûl e vicediretôr dal Cirf, Guglielmo Cevolin, pordenonês doc -. Ancje par vie che Teardo, che la cualitât artistiche no si discut, al salte fûr di che grande esperience musicâl che a tocjà a Pordenon ae metât dal agns Setante e che al fo il “Great Complotto”, un moviment che al puartà la citât, prime di Milan e Rome, a discuvierzi la musiche punk e la new wave. Mi è displasût che un che al rive di chê suaze, al mancji di atenzion a chel lât creatîf, a chê origjinalitât te produzion, che pues rivâ de lenghe furlane”. Il fat al è, al continue l’avocat, che “o sin denant al solit prejudizi dai solits pordenonês che no si sintin furlans e che par il vêr a mostrin cussì la lôr aretratece culturâl. No si rindin cont che cul furlan tu vadis in dute Europe, cul lôr “pordenonêse” invezit no van di nissune bande. Che cu la marilenghe tu ti sintis a cjase in Catalogne come in Galles e che cun chê sorte di venit orent di sintî, tu vâs a finîle tune grepie. Purtrop la cjosse e je cetant pandude, ancje in ambients politics”
“Teardo …cui?”, nus domande Ovidio Colussi, scritôr di Cjasarse e za arlêf de Academiuta di Lenga Furlana di Pasolini. “Ce stupidagjine! No je cuistion di jessi sierâts, inrocâts. Pluitost, ognidun al vûl ben ae sô lenghe. Il fat al è che i zovins di vuê no àn cheste sensibilitât, ni viers il furlan, ni viers lis altris idioms. Jo o ai vude la fortune di vê vût Pasolini tant che mestri, mi à fat preseâ i suns dal furlan. A mancjin i mestris e a mancjin i sintiments, eco il pont. Podopo, ognidun al è libar di lântsi s’al vûl lâ o di considerânus salvadis, ancje se no je cussì e jo no soi di acuardi”, al zonte.
Al musicist, no je mande a dî, Pier Carlo Begotti, di Pasian di Pordenon, vice president de Filologjiche furlane cun deleghe operative “di là da aga”: “O soi propit inrabiât dopo vê let chê interviste. A part che si fâs ancje masse pôc pes nestris lenghis e soredut pal furlan. A Teardo i rispuint che ce che si prodûs no lu si fâs par mode o par une stramberie, ni par un cocoleç nestri. Si ben, par un dirit e par un dovê di fâlu. La sô declarazion la consideri une mancjance di rispiet sot doi profîi. Economic, par cui che al lavore a chescj progjets. Culturâl, par il fat che lis lenghis e i dialets venits dal nestri teritori a no son un element di sieradure, ma di viertidure viers chei altris popui e il fat di lavorâ su une lenghe vûl dî fâ culture sul seri, lavorâ su la comunicazion, su la espression. Par fortune, chei che la pensin come Teardo no son la maiorance. Jo o ai a ce fâ cu lis scuelis e o viôt cetant interès”.
Par il scritôr di Voleson Tullio Avoledo, la declarazion dal musicist a sune tant che une boutade leade a un malstâ personâl, vivût intune citât, Pordenon, dulà che cui che al cjape il svual nol è mai valorizât. Nemo propheta, nancje in Patrie dal Friûl. “No mi cjati d’acuardi cun ce che al à dite, ancje se lu stimi cetant come musicist. Il fat al è che apene ti va alc di stuart, a Pordenon a gjoldin come mats. Forsit la sô e je stade une reazions a un stât di frustrazion che ti ven su, denant al clime di invidie. Provât su la mê piel. Il probleme vêr al è che ancje su la culture lis trê provinciis furlanis no rivin a fâ sisteme, figurinsi su la marilenghe! Disìnlu clâr, e si spostin sul plan politic: i nestris sorestants regjonâi no àn propite une vision pe culture. I viôt la nestre storiche, gloriose autonomie sbrissâ vie di dì in dì. E.. par fâ capî il me displasê …jo no soi rivât ancjemò a strenzi la man a nissun dai presidents de regjon, ne a cheste, ne a chei di prime, di cualsisedi colôr politic”. Une schirie di premis par Avoledo, che al à publicât ancje cun Einaudi. E che si dîs cetant braurôs de marilenghe, il vêr lat supât di piçul: “Il talian al è vignût dopo. E come l’inglês e je stade une lenghe leterade, imparade, no naturâl. Par me al è impussibil separâ il puest di dulà chi ven, i suns des sôs peraulis, dal me mût di scrivi”. Une lezion di stîl, cheste dal scritôr di Voleson, che i fasarès ben capî e cognossi ancje al musicist Teho Teardo. Che su chest cantin, magari cussì no, nus à fat scoltâ la note plui stonade. ❚
Oscar Puntel
Teho Teardo e la falope sul Friûl: i coments............
Al somee di viodisilu devant, cun chel fâ chic e la puce sot il nâs. Lui che sì, je à fate: al à scjalât lis classifichis, al à scrit musiche pai cine plui biei e plui viodûts, lui che al è domandât di ducj i regjiscj e che i premis vinçûts no si contin. Lui – che jo personalmentri lu ai discuviert in chel groove psicologjic che al sdrondenave in “La ragazza del lago”, zirât dut chi di nô – al è il musicist Teho Teardo. Un gjeni des colonis sonoris. Un talent pûr che al à cjapât il svual di Pordenon. Pecjât la falope di cualchi setemane fa, cuant che – compliç un titul no masse felice ni furlan dal nestri Messaggero Veneto – tune interviste di Anna Dazzan là che si contave dal ultin sucès ai Irish Award, a nd’si è jessût, testuâl, cun cheste diclarazion: “Mi plâs tornâ a Pordenon, ma o soi scugnût lâ vie parcè che dongje di me o ai scomençât a viodi cressi il cimiteri dai progjets par furlan e ancjemò vuê o continui a osservâ un grant potenziâl uman e artistic che al riscje di restâ scliçât de pigrizie di cui che al sta inrocât sui dialets”. Libar di scugnî declarâ. Ma ce tuart i varano mai fat i furlans, par mertâsi un judizi cussì tranchant pal lôr idiom? Parcè l’aial cussì in asse cu la marilenghe? “Jo o soi restât maraveât di chestis peraulis – nus confide il jurist espert di legjislazion des lenghis, docent ae UniFriûl e vicediretôr dal Cirf, Guglielmo Cevolin, pordenonês doc -. Ancje par vie che Teardo, che la cualitât artistiche no si discut, al salte fûr di che grande esperience musicâl che a tocjà a Pordenon ae metât dal agns Setante e che al fo il “Great Complotto”, un moviment che al puartà la citât, prime di Milan e Rome, a discuvierzi la musiche punk e la new wave. Mi è displasût che un che al rive di chê suaze, al mancji di atenzion a chel lât creatîf, a chê origjinalitât te produzion, che pues rivâ de lenghe furlane”. Il fat al è, al continue l’avocat, che “o sin denant al solit prejudizi dai solits pordenonês che no si sintin furlans e che par il vêr a mostrin cussì la lôr aretratece culturâl. No si rindin cont che cul furlan tu vadis in dute Europe, cul lôr “pordenonêse” invezit no van di nissune bande. Che cu la marilenghe tu ti sintis a cjase in Catalogne come in Galles e che cun chê sorte di venit orent di sintî, tu vâs a finîle tune grepie. Purtrop la cjosse e je cetant pandude, ancje in ambients politics”


text:
Napoli
Napul ( Napoli par talian ) al è un comun talian di 972.638 abitants, cjaulûc e de omonime Citât metropolitane e de regjon Campanie.Al è il tierç comun talian par popolazion, daspo Rome e Milan e al è il cûr di une aree metropolitane cun une elevade dnsitât abitative, jenfri lis pui popoladis d' Italie e de Europe.
Le citât je posizionade in maniere centrâl dongje dal mâr Tiren, jenfri il vulcan Vesuvio e le aree vulcaniche dai Campi Flegrei.Il sô patrimoni artistic e architetonic al è tutelât de UNESCO, e in tal 1995, al a includût il centri storic di Napoli, un dai pui grancj de Europe, jenfri i sîts dal patrimoni mondiâl de umanitât.


text:
ll titul di cheste publicazion, che prin si clamave Bollettino della Società Filologica Friulana (dal 1920), al ricuarde il toc dal De vulgari eloquentia (I, 11) là che Dante al fevele des carateristichis lenghistichis de regjon furlane.
Ce fastu? e je une riviste di impostazion e contignûts sientifics, rivade ae 97e anade. E presente lavôrs e contribûts dai miôr specialiscj di lenghistiche, filologjie, tradizions popolârs, storie e art che a studiin la identitât etniche e culturâl dal Friûl.
Il diretôr al è Federico Vicario.
Il Comitât sientific al è componût di Silvano Cavazza, Caterina Furlan, Hans Goebl, Gian Paolo Gri, Ulrike Kindl, Luca Melchior, Gian Carlo Menis, Mauro Pascolini, Fulvio Salimbeni, Andrea Tilatti, Laura Vanelli, Matteo Venier, Gabriele Zanello.
La segretarie di redazion e je Elena De Sanctis (mail: formazione@filologicafriulana.it).
Par ducj i socis, i fassicui a son a disposizion te sede de Societât Filologjiche Furlane.
Si puedin ancje comprâ fassicui o numars vecjos (par informazions info@filologicafriulana.it).
Al è disponibil il numar 1-2 dal 2021. I socis digjitâi a puedin discjamâlu dal sît a chest link.
Si pues viodi la tabele tal download di cheste pagjine.
Ce fastu? al è inserît te liste europeane ERIH PLUS (European Reference Index for the Humanities and Social Sciences) e The Nordic List (Norwegian Register for Scientific Journals, Series and Publishers).
ISSN 1828-4302


text:
OLF - ARLeF
Une daûr di chê altre si presentin lis dôs realtâts: chê dal Osservatori regjonâl de Lenghe e de culture Furlanis (OLF) inviât daûr dal articul 15 de Leç Regjonâl numar 15 dai 22 di Març dal 1996 (chest il test storic) che dopo cemût che si lei chi sot, al è stât sostituît de Agjenzie Regjonâl pe Lenghe Furlane (ARLeF). La Regjon Friûl Vignesie Julie e à duncje un orghin che al met jù di pueste lis azions, al propon progjets, e al met in vore iniziativis cul jutori di comissions fatis di esperts che a cjalin diviers setôrs: la planificazion linguistiche, la toponomastiche, la didatiche, la comunicazion.
A vegnin presentâts cui riferiments normatîfs che indi àn volude la nassite e a àn determinât funzions e obietîfs sedi lOLF che lARLeF.
Osservatori regjonâl de Lenghe e de culturis Furlanis OLF
Programazion dal OLF
La Leç Regjonâl numar 15 dai 22 di Març dal 1996 (chest il test storic) e previodeve che lOLF al ves di sei lorghin de programazion de politiche linguistiche. Lu specificavin une vore ben i articui 16, 17 e 18. LOLF al veve di meti jù un plan trienâl e inzornâlu ogni an par trê agns dulà che al veve di specificâ i obietîfs di intervent daûr di une analisi de situazion, e indicâ i metodis. Passâts trê agns, indi veve di meti jù un altri, e v.i.
Si ripuartin chenti i Plans trienâi che al preparà lOlf a tacâ dal 1997.
Prin Plan Trienâl 1997-1999 (version 1997)
Membris dal OLF 1996-2005
Tal an 1996 a forin nomenâts membris dal OLF
a) par cont de Regjon: Adrian Cescje e Donato Toful
b) par cont de Universitât di Udin: Zuan Frau, Raimont Strassolt
c) par cont de Universitât di Triest: Rienzo Pelegrin
d) par cont de Societât Filologjiche Furlane: Lucio Perès
d) par cont de Provincie di Udin: Silvana Fachin Schiavi
e) par cont de Provincie di Gurize: Carla Marcato
f) par cont de Provincie di Pordenon: Piera Rizzolatti
President e fo elete Silvana Fachin Schiavi.
Tal an 1998 al fo elet president Zuan Frau.
Agjenzie Regjonâl pe Lenghe Furlane ARLeF
Tal 2004 la Agjenzie Regjonâl pe Lenghe Furlane (ARLeF) e à cjapât il puest dal OLF daûr dal articul 4 de Leç Regjonâl numar 20, dai 21 di Lui dal 2004 (chest al à modificât larticul 6 comis 66 e 67 de Leç Regjonâl numar 4 dai 26 di Fevrâr dal 2001).
Par capî ce che al è chest organisim, su ce che al lavore, cualis che a son lis sôs competencis chi sot al è il link dret al sît internet de Agjenzie stesse e al so statût che a dan dutis lis informazions in mert.
Agjenzie Regjonâl pe lenghe Furlane (ARLeF)


text:
“Di ce vacine sêstu?”. “Jo o soi un AstraZeneca”. “E tu?” “Un Pfizer”. “Jo invezit o soi un Johnson&Johnson”… Ca di pôc timp, invezit che pai segns zodiacâi di nassite o pe nestre scuadre di balon, si cognossarìn pes vacinis che nus varan inietât. Lu scrivaran ancje sui documents, salacor. Al sarà dome un dai cambiaments de percezion dai rapuarts sociâi che la pandemie nus lassarà: purtrop a coventaran agns par tornâ ae vite “normâl”, e i dams materiâi, economics e no dome, che si puartarìn daûr a saran cetancj. Forsit e cambiarà ancje la nestre “identitât”: chê individuâl, e ancje chê coletive. Alc o sin za daûr a misurâlu: la cressite dal malstâ psicologjic inte popolazion, ancje chê plui zovine, e je il spieli di un moment malsigûr e simpri mancul decifrabil, là che a difondisi nol è dome il virus ma ancje il dubi di no jessi bogns di saltâ fûr di un “tunel” che nissun al pensave tant lunc.
◆ Par fâje, dut câs, o varìn bisugne no dome de sience, ma soredut de cussience. Prin di dut, de gravitât de situazion. In Americhe a son muartis mieç milion di personis, la metât de popolazion dal Friûl. Par tant timp a àn metût il cjâf sot dal savalon, ma cumò la cognizion de emergjence e à sburtât chê int a frontâ il probleme cuntune mobilitazion massive, vignude masse tart ma che e cjape dentri ducj. E cussì, cumò che a àn decidût che la robe impuartante e je chê di vacinâ, a vacinin pardut: dai miedis, tes farmaciis, fintremai tai centris comerciâi. In Ingletiere, compagn. Chenti invezit o spietìn: cence vacinis, cence acuardis cui miedis, cence struturis teritoriâls, cence ideis. E, chel che al lasse scaturîts, cence organizazion.
◆ Il popul che al à insegnât cemût che si jeve in pîts di un taramot, e ancje cemût che si met in pîts un sisteme eficient di Protezion Civîl, al è daûr ancjemò a domandâsi in ce maniere frontâ i problemis che il Covid al à puartât pai ospedâi, pes scuelis, pes impresis: e intant che o spietìn i fats, si jemplìn di peraulis, pensant che la retoriche e plati dutis lis magagnis. Alore tocje scoltâ i sorestants che nus contin che o sin in vuere cuntun nemì traditôr. In realtât il virus nol à il caratar dai oms, nol dopre furbiziis o imbrois: al fâs dome il so lavôr, che al è chel di replicâsi. Nô o varessin di fâ dut ce che o podìn par impedîlu. Invezit a son mês che o tontonìn cence rivâ a sclarîsi in ce maniere che o podarìn vignî fûr dal pantan. Ce spietìno? La “variante furlane”? La nestre maniere di marcâ la diference e varès di jessi chê di fâ di dut par scurtâ i timps e par slargjâ la difusion no dal virus, ma de protezion de int: che cun ducj i dubis che ognidun al pues vê, e passe par fuarce traviers de imunizazion di plui personis pussibilis. Cence obleâ, ma ancje cence frenâ. Invezit no lu stin fasint, parcè che ancje se la sience nus jude, nus mancje la cussience. ❚